«Шунақа стратегия қилишган». Жаҳонгир Отажонов «Миллион» жамоасининг Озодбек Назарбеков ҳамда ўзи иштирокидаги ҳазилига муносабат билдирди\nХонанда Жаҳонгир Отажонов «Дарё» интернет-нашри учун эксклюзив интервью берди. Интервьюни журналист Феруз Муҳаммад ташкиллаштирди.\nСуҳбат давомида Жаҳонгир Отажонов «Миллион» жамоасининг Озодбек Назарбеков ҳамда ўзи иштирокидаги ҳазилига қуйидагича муносабат билдирди.\nБу жамоанинг чиқишларини кузатиб бораман. Халқимизнинг маълум бир қатлами каби менга ҳам уларнинг ижоди ёқади. Чунки ҳақиқатан кулишгача олиб борадиган даражада ижод қилишади. Балки уларнинг бачкана томони ҳам бордир, майли энди, барчамиз ҳам оргинал эмасмиз. Беайб парвардигор. Лекин улар мени инсон сифатида билишмайди. Менинг Озодбек Назарбековга қизиқишим ҳам, ҳасадим ҳам йўқ. У кишининг ҳам менга нисбатан қалби қанақа уни Аллоҳ билади, барчамиз қалбимиз учун ўзимиз жавоб берамиз.\nИнсон сифатида 2011 йил ‘бугунги кунда ҳеч бир санъаткор жонли ижрода концерт қўя олмайди’, деган ўзимнинг профессионал даражадаги фикримни билдирганман. Бу фикрни ўз касбимдан келиб чиққан ҳолда билдирганман. Ҳалигача ҳам менинг мусиқий тушунчам бўйича жонли ижрода концерт беришолмайди. Буни, керак бўлса ҳар бир нуқтасигача исботлаб бераман. Майли, ҳамманинг омадини берсин, жонли ижрода концерт беришга ҳаракат қилаётганлар чиқмоқда. Кунма кун жонли ижрода куйлайдиганлар кўпаймоқда, бу яхши, чунки умуман жонли ижро қилинмаса шундайлигича тураверади.\nОзодбек Назарбеков ҳам ҳозирги кунда Маданият вазирлигидаги фаолиятидан сўнг, менимча, мен ҳақимда ўйлашга ҳам вақти бўлмаса керак.\n‘Миллион’ жамоаси халқимиз нимани яхши кўришини билишади. Улар шуни билиб шунақа стратегия қилишган. Лекин у саҳна кўриниши мен ёки Озод аканинг бир-биримизга бўлган фикрларимиз эмас, энди уларни гапларини билмайман, аммо менда унақа фикр йўқ. Мен бошқа йўналишдаги хонанда, улар эса бошқа йўналишда.\nКиритилди: 20:30 09.08.2019. Ўқилди: 3467 марта. Фикрлар сони: 0 та.


Жўрабек учун қўшиқ айтиш хобби. Гулнигарга Гулсанам Мамазоитова телефонда қўшиқ айтишни ўргатган- Kruz.uz\nЖўрабек учун қўшиқ айтиш хобби. Гулнигарга Гулсанам Мамазоитова телефонда қўшиқ айтишни ўргатган\n10:54, 22.12.2016 972 0 Маданият\n“Нукус ФМ” радиосида “5х5” эшиттиришида Қорақалпоғистон Республикасида хизмат кўрсатган артист Гулнигар Сапаева ва қорақалпоқ эстрадаси вакили Жўрабек Ражабовлар меҳмон бўлишди. Хонандалар эшиттиришнинг биринчи бўлимида бошловчилар Фурқат Юсупов ҳамда Шахзада Базарбаеванинг саволларига жавоб қайтаришди.\nФурқат: Биламизки Гулнигар ва Жўрабек жудаям кўп дуэтлар айтишган. Бунинг сабаби нимада? Балки биргаликда гуруҳ ташкил қиларсизлар? Бу режада борми?\nГулнигар: Биз ижодимизни алоҳида ижодкор сифатида бошлаганимиз. Лекин гуруҳ бўлиш фикри ҳам бор эди. Устозларимиз билан маслаҳтлашганимизда бизга алоҳида ижод қилаверинглар деб айтишган. Биз гуруҳ эмасмиз. Шунчаки биринчи дуэтимиз омадли чиққани учун, мухлисларимизни талабига биноан яна дуэт қўшиқлар куйлашни давом этганмиз.\nШахзада: Қорақапоқ эстрадаси сиз учун нима?\nЖўрабек: Қорақалпоқ эстрадаси мен учун хобби. Бўш вақтларимда ижод қиламан.\nГулнигар: Санъат бу менинг ҳаётим.\nФурқат: Демак, Жўрабек санъатни хобби сифатида тан оласиз, яъни қўшиқ куйлашга жиддий эътибор бермайсиз, шунақами?\nЖўрабек: Ҳудди шундай.\nФурқат: Навбатдаги саволим ҳам сизга Жўрабек. Биламизки сиз асли Бухороликсиз, қорақалпоқча қўшиқлар ижро этиш сизга қийинчиликлар туғдирмайдими?\nЖўрабек: Албатта қийинчиликлар туғдиради. Қорақалпоғистонга биринчи марта келганимда, санъат соҳасида ДЖ Миран, Қуват Аметов сингари санъаткорларга ҳавас қилганман. Шу боис ҳам санъат оламига кириб келганман.\nШахзада: Қорақалпоқ эстрадасини кимсиз ёки кимларсиз кўз олдингизга келтира олмайсиз?\nЖўрабек: Қорақалпоқ эстрадасини устозларим Махсет Утемуратов ва Қуват Аметов, дўстларим Байрам Пердебаев, Дастан ва Тимурсиз тасаввур эта олмайман.\nГулнигар: Мана яқинда Арисланбек Асқаров, Баҳадир Разимбетов ўзларининг яккахон концерт дастурларини беришади. Уларнинг ҳам ижодларини ҳурмат қиламиз. Ростини айтсам раҳматли устозим Рашид Хўжасовсиз қорақалпоқ эстрадасини тасаввур эта олмасдим. У билан дуэт куйлаш ниятим ҳам бор эди. Афсуски насиб этмаган экан. Ҳозирда уларнинг укаси, мен учун ҳам ака, ҳам устоз Махсет Хўжасовнинг ҳам ижодини хурмат қиламан.\nФурқат: Демак, у билан дуэт айтиш ниятингиз бор…\nГулнигар: Агар Махсет ака таклиф қилсалар, албатта айтамиз.\nФурқат: Гулнигар 21 ёшингизда Қорақалпоғистон Республикасида хизмат кўрсатган артист унвонини олдингиз. Айрим санъаткорлар бу унвонни 35-40 ёшларида олишмоқда. Хўш бу қадар эрта муваффақиятга эришишингизни кутганмидингиз?\nГулнигар: Йўқ, кутмаганман. Лекин орзу ва ният қилардим. Отам Рўзимбай Сапаев Отажон Худойшукуровнинг шогирди бўлганлар. Отам айтардилар Отажон Худойшукуров 23 ёшида халқ артисти унвони олган деб. Кичкиналигимда қанийди мен ҳам шундай ёш пайтимда бирор нарсага эришсам деб орзу қилардим. Худога шукрки шу кунларга ҳам етдим ва бундан фақатгина хурсандман.\nФурқат: Гулнигар ҳали бу унвонга лойиқ эмас, унга бироз эртароқ эди дея фикрловчилар ҳам йўқ эмас. Бунга муносабатингиз қандай?\nГулнигар: Бу фикрларни ўзимга ҳам айтишган. Унвонни олган пайтимда ҳамма санъаткорлар табриклашган. Лекин табрикдан кўра танқидлар кўпроқ бўлган. Юзимга шартта айтганлар ҳам кўп бўлди. Ўша гаплардан кейин шу даражада кайфиятим бўлмай икки кун давомида уйдан ҳеч қаерга чиқмаганман. Лекин давлатимиз мени шу унвонга лойиқ кўрган экан, бу унвонни оқлашга ҳаракат қиламан. Устозим Гулхатиша Айимбетова ўша пайтлари менга тасалли берган эди: “Бу ҳали сени олдинда қиладиган ишларинг учун совға тариқасида берилди. Бу гаплардан хафа бўлмагин”, дедилар.\nФурқат: Демак, танқидларни яхши қабул қила оласиз…\nГулнигар: Албатта, оиламизда тарбия шунақа. Ота-онам биров сени танқид қилса, ёки камчилигингни айтса, ундан хафа бўлма, у сенинг яқининг, сенга дўстларгина шунақа ачитиб гапиришади. Камчилигингни шулар орқали тўғирла дейишган. Ўзим ҳам дўстларимга менда камчилик бўлса сизлар айтинглар, мен бошқалардан эшитмай дейман. Танқидни ёмон қабул қилмайман.\nШахзада: Жўрабек нима учун катта саҳналарда кўринмайсиз? Масалан Гулнигар ҳамиша байрам тадбирларида саҳнада чиқиш қилади. Сиз эса аксинча.\nЖўрабек: Асосан вақтим ўқишда ва тижорат ишларида ўтиши боис, саҳналарда кам кўринсам керак.\nШахзада: Саҳнада кўриниш беришни хоҳласангиз керак?\nЖўрабек: Албатта, хоҳлайман. Лекин менда вақт масаласи муаммо.\nФурқат: Биласизми, ҳар сафардан эфирдан олдин танишларим бус афар ким меҳмон бўлади деб сўрашади. Мен уларга Жўрабек ва Гулнигар деб айтганимда, битта танишим Жўрабек Ражабов танқидни кўтара олмайди деди. Бу гап ҳақиқатми ёки ёлғонми?\nЖўрабек: Танқидни кўтара олмаслигим ҳақиқат.\nФурқат: Майли унда сизни танқид қилмайман, лекин шунга яқин савол бераман. Репертуарингизга мурожаат қилсак, айрим плагиат қўшиқлар мавжуд.\nЖўрабек: Плагиатлик бир менда эмас, бошқа санъаткорларда ҳам бўлади. Ўзимга бирорта қўшиқ ёқса, ўшани бошқачароқ қилиб айтишга ҳаракат қиламан.\nШахзада: Эстрадамиз ривожига қанчалик даражада ҳисса қўша олдик деб ҳисоблайсизлар?\nГулнигар: Билмасам. Бу саволга фақатгина мухлисларимиз жавоб бериши мумкин.\nЖўрабек: Гулнигарнинг гапига қўшиламан.\nФурқат: Гулнигар сизни кўпгина байрам ва таднирларда Гулсанам Мамазоитованинг қўшиқларини ижро этишингизга гувоҳ бўламиз. Бу ўзингизга ёқадими ёки режиссёрлар сиздан айнан шуни талаб қилишяптими?\nГулнигар: Кўпчилик билса керак, санъаткорлар оиласида туғилганман. Мактабда ўқиб юрган кезларим онатили ва адабиёт фанидан ўқитувчи бўламан деб ният қилардим. Гулсанам Мамазоитова қўшиқ айта бошлаганидан сўнг, мен уларга хавас қила бошладим. Айнан у сабабли ҳам шу касбни танладим. Гулсанам опага хавас қилганим учун ҳам, у инсоннинг қўшиқларини айтиб саҳнага чиқа бошладим. Ўйлайманки, унинг қўшиқларини айтиб кам бўлмадим.\nФурқат: Ўзбекистон ва Қорақалпоғистонда хизмат кўрсатган иккала артистнинг дуэт айтиш нияти борми?\nГулнигар: Албатта, худо хоҳласа кейинг йилга ўзимни яккахон концертимни режалаштирмоқдаман. Отам билан дуэт айтишни ният қилганман. Оиламизда акам ҳам қўшиқ айтадилар. Бироқ ҳозирда улар шахмат бўйича мураббий бўлиб фаолият юритмоқдалар. Насиб қилса оилавий ҳам дуэт айтиш ниятим йўқ эмас.\nФурқат: Гулсанам Мамазаитованинг ўзи биланчи?\nГулнигар: Бу ҳақда Гулсанам опа билан ҳам гаплашганмиз. Улар менга ҳар доим маслаҳатларини бериб турадилар. Хаттоки телефонда қўшиқ ўргатган пайтлари ҳам бўлган. Насиб қилса, Тошкентга борганимда бирга дуэт айтамиз.\nШахзада: Қайси қўшиғингизни хит бўлади деб ўйлагансиз-у, бироқ у хит даражасига кўтарилмаган?\nЖўрабек: Бирорта ҳам қўшиғимни хит бўлади деб ўйламайман.\nГулнигар: Лекин ният қиламиз. Ҳар бир санъаткор янги ашула айтганида мана шу қўшиғим халқимизнинг кўнглидан жой олсин дея ният қилади. Биз “Сени деб” деб номланган қўшиғимиз хит бўлишини кутмагандик.\nЖўрабек: “Онажон” деб номланган қўшиғимни қандай қабул қиларканлар деб ўйлардим. Кўпчилик шу қўшиққа ижобий фикрлар билдирди.\nБугун, 16:32 1168\n22:00, 16.11.2018 1919\n21:20, 16.11.2018 435\n18:28, 16.11.2018 722\n14:29, 16.11.2018 1145\nмаданий мерос Салават Тулбеков Вазирингизни танийсизми Энергетик ичимлик Манғит шаҳри Заковот кубоги солиқчи Бош Ассамблея Умаров Наримон мультфильм\n11:12, 16.11.2018 3065\n10:31, 15.11.2018 1973\n23:50, 12.11.2018 1715\n09:23, 13.11.2018 1609\n16:51, 15.11.2018 1485


«Камикадзе» дронларни ёппасига отувчи қурилма чиқди (видео) - Terabayt.Uz\n«Камикадзе» дронларни ёппасига отувчи қурилма чиқди (видео)\nХитойда «камикадзе» дронларни учиришга мўлжалланган кўп стволли пуск қурилмаси намойиш қилинди. Қурилмани 48 та дрон билан «ўқлаш» мумкин, деб ёзади Kun.uz нашри.\nЖанговар машина кўринишидаги қурилма Dongfeng Warrior зирҳли автомобили негизида ишлаб чиқилган. Дронлар контейнерлар ичига, контейнерлар эса машинанинг орқа қисмида ўрнатилган махсус бўлмага жойланади. Бўлма дронларни отишдан олдин бироз кўтарилади.\nДронлар бир тўда бўлиб ҳаракатланиб, бир вақтнинг ўзида разведка олиб бориши ва аниқланган нишонларга ҳужум қилиши мумкин.\nБундай қурол устидаги ишлар хитойлик конструкторлар томонидан анчадан бери олиб борилади. Бундай тизимларни яратиш билан бошқа давлатлар ҳам шуғулланади.\nДронлар тўдасига қарши курашиш масалалари билан ҳаво ҳужумига қарши мудофаа мутахассислари шуғулланади. Ёппасига ҳужум қилувчи бундай дронларга қарши тез отувчи замбараклар, ракеталар, радиоэлектрон кураш тизимлари ва лазер қурилмалар самарали ҳисобланади.\n#Dron #қурол #Хитой #янги технологиялар #дронлар #дрон овлаш тизими #антидрон


ЁШЛАР ОТ СПОРТИГА ЖАЛБ ЭТИЛМОҚДА\nПрезидентимизнинг 2021 йилнинг 11 март кунидаги "Йилқичилик ва от спортини янада ривожлантириш ҳамда замонавий бешкураш ва поло спорт турини оммалаштириш бўйича қўшимча чора-тадбирлар тўғрисида"ги Қарори, мамлакатимизда аҳоли ўртасида от спортини ривожлантириш, уни янада тарғиб этишга муҳим омил бўлди. Юртимизнинг жануби Сурхон воҳасида ҳам аҳолининг зотдор отларни боқишга, айниқса отнинг Қорабайир зотини кўпайтиришга, уларни улоқ-кўпкари мусобақаларига тайёрлашга катта тажрибаси бор. Эндиликда вилоятда замонавий бешкураш ва поло спорт турини оммалаштириш борасидаги ишларга алоҳида эътибор қаратилмоқда.\nБугун Миллий гвардия Сурхондарё вилояти Қўриқлаш бошқармаси Шеробод тумани Қўриқлаш бўлими ходимлари томонидан ҳам аҳоли, айниқса ёшларни отга бўлган қизиқишларини оширишга қаратилган тарғибот ишлари бошлаб юборилди. Шеробод туманида истиқомат қилувчи чавондозлар ҳам ушбу тадбирларга жалб этилиб, улар ёшларга отнинг Қорабайир зоти, унинг хусусиятлари ҳақида батафсил тўхталиб ўтдилар. Миллий қадриятларимиз, аждодларимизнинг Қорабайир оти билан боғлиқ ҳаётий кечинмалари ҳақида сўзлаб берилди. Шунингдек, от минишнинг тартиблари, уни боқишнинг сирлари ва спорт мусабақаларига тайёрлаш жараёнлари тўғрисида ҳам қизиқарли маълумотлар берилди.\nКоронавирус – ҳали чекингани йўқ!\nЮртимизда жорий этилган карантин талабларининг қўпол равишда бузилиши, аҳоли ўртасида каронавирус инфекциясининг кенг тарқалишига сабаб бўлмоқда. Эпидемилогик вазиятга оид тартиб ва қоидалар ҳали амалда бўлишига қарамай, жойларда беэтиборлик ҳолатлари кўплаб учраб турибди.


Газ ҳисоблагични қиёсловдан ўтказиш қанчага тушади?\n21.08.2019 21:03 0 2673\nГаз ҳисоблагич маиший техник туркумига кирса, қўшимча қиймат солиғисиз 5 755 сўм, агарда маиший электрон газ ҳисоблагич туркумига кирса, ҚҚСсиз 10 359 сўмга тушади.\n"Ўзстандарт" агентлигининг Zed News’га малум қилишича, ҳозирги кунда бу нарх Ўзбекистон миллий метрология институти давлат корхонаси қиёслаш таърифига асосан белгиланган.\nХўш, ҳисоблагични давлат қиёсловидан қачон ўтказиш керак? Буни аҳоли қандай билади?\nАгентликнинг аниқлик киритишича, Адлия вазирлиги томонидан 2014 йил 30 июлда 2604-сон билан рўйхатдан ўтказилан "Газни ҳисобга олиш приборларини текширувдан ўтказиш тартиби тўғрисидаги низом"нинг 2-боб, 5-хат бошисида шундай ёзилган:\n"тегишли ҳудуддаги газ таъминоти корхонаси газни ҳисобга олиш приборини даврий текширувдан ўтказишнинг амал қилиш муддати тугашидан 30 кун олдин истеъмолчини газни ҳисобга олиш приборини даврий текширувдан ўтказиш зарурлиги ҳақида ёзма равишда огоҳлантиради. Шу билан бир каторда, тегишли ҳудуддаги газ таъминоти корхонаси газни ҳисобга олиш приборини даврий текширувдан ўтказиш зарурлиги ҳақида истеъмолчиларнинг ўз вақтида огоҳлантирилиши учун масъул этиб белгиланган".\nДемак, ҳисоблагичларнинг муддати тугаётганда газчилар ўзлари аҳолини огоҳлантириши шарт. "Сизники муддати ўтиб кетибди, вақтида текширмабсиз", деган баҳоналарга ишонманг! Бу ҳолатда фақат газчилар айбдор!\nЯқинда "Артел" ҳисоблагичларни ишлаб чиқаришни бошлашини, бу билан "Ўзтрансгаз" "шўтчик"лар текинга ўрнатилишини айтган эди.\nАнтимонополия қўмитаси эса янги ҳисоблагичлар учун аҳоли пул тўламаслигини эслатиб чиққанди.\nҲукуматда рокировкалар давом этмоқда, молия вазири ўзгарди\nПрезидент Япония ва Корея Республикаси билан иқтисодий ҳамкорлик истиқболларини муҳокама қилди\nЙирик кимё заводларининг давлат улуши инвесторларга сотилади\nНоқонуний қурилган уй-жойлар: сабаб, таҳлил, оқибат\nДолларнинг расмий курси яна арзонлашди, евро кўтарилди\n22.02.2020 — Ванга қўрқинчли башоратида бу кун ҳақида нима деган?\nТошкентда вафот этган италиялик актёр ўлими тафсилотлари маълум қилинди\n#коронавирус - 220\n#Хитой - 890\n#Туркия - 539\n#АҚШ - 1544\n#Италия - 170\n#Сурия - 363\n#Жанубий Корея - 215\n#Япония - 426\n#Ҳиндистон - 373\n#Ўзбекистон - 1666\n#Эрон - 397\n#Трамп - 717\n#об-ҳаво - 430


Шаҳримизда Фотима деган жажжигина қизалоқ яшайди. У унчалик бой эмас, аммо аҳли-иноқ хонадонда тарбия топмоқда. Унинг отаси йўналиш бўйича қатнайдиган такси ҳайдовчиси, онаси эса тиббиёт ҳамшираси. Фотиманинг ота-онаси ҳеч қачон ҳаётдан нолимайдиган, самимий, фидокор инсонлар – маҳалла кўйда ҳаммага қўлидан келганча ёрдам қилиб, ҳар доим Аллоҳ ризолигини истаб яшайди улар. Қизига ҳам шуни ўргатади. Аллоҳ таоло уларнинг эзгу амалларини кўриб ҳар доим уларга ёрдам беради.\nБир куни Фотима уйда ёлғиз қолди. Ота-онаси ишга кетган эди. Дафъатан унинг жуда ҳам ширинлик егиси келди. Олдинлари ҳам ширинлик егиси келиб турарди-ю, аммо бугун негадир жуда ҳам кучли келди бу истак. У одатига биноан қўлларини дуога очиб Аллоҳ таолога дуо қилди:\n– Ё Раббим, Сен меҳрибон ва раҳмли зотсан! Менга шоколад юборгин! Амийн!\nДуоси якунига етар-етмас ташқари эшик очилди – дадаси ишдан қайтибди. Остонада турибоқ Фотимани чақирди:\n– Фотима! Қара, сенга нима олиб келдим! – деди. Унинг қўлида чиройли қоғозга ўралган шоколад бор эди. – Ҳа, ҳовлида сени Амина кутиб ўтирибди, кўп қолиб кетма, хўпми, - дея шоколадни унинг қўлига тутқазди.\nФотима кўзларига ишона олмади. У Аллоҳга ҳамду сано айтиб, дадасини қучоқлаб ўпди-да, шоколадни бағрига босиб ҳовлига отилди.\nҲовлидаги скамейкада дугонаси Амина ўтирган эди. У жуда ҳам ғамгин эди.\n– Ассалому алайкум, Амина! Нима бўлди? – дея ҳол сўрди.\n– Ва алайкум ас-салом, Фотима! Инглиз тилини яхши ўзлаштира олмаётганим учун аям уришди. Бугун ҳам “уч” олдим. Ойим айтдики, мен энди ўйнагани чиқмас эканман, баҳоларимни тузатиш учун уйда ўтириб китоб ўқир эканман. Шунинг учун хайрлашгани чиқдим, – деди ва чуқур нафас олди.\n– Эй чатоқ бўлибди-ку! – деди Фотима. У дугонасининг кайфиятини кўтариш учун нимадир қилгиси келар эди. Шунда у қўлида тутиб турган шоколадни эслаб қолди. – Амина, мана бу шоколадни Аллоҳ ризоси учун ол. Сиқилма, тез орада яна учрашамиз, иншоаллоҳ! – дея шоколадни дугонасига узатди.\n– Вой! Раҳмат! Бу менинг энг севган шоколадим! – дея Амина дугонасини маҳкам бағрига босди. Кейин хурсанд бўлиб уйига югуриб кетди.\nАмина йўлка олдида Зуҳра бувининг ўтирганини кўриб қолди. Буви хафаҳол тарзда атрофга кўз югуртириб ўтирар эди. Амина тўхтади-да:\n– Ассалому алайкум, бувижон! – деди.\n– Ва алайкум ас-салам, Амина жоним! – буви уни кўриб чеҳраси ёришди. Унинг ёлғизликдан сиқилаётгани аён эди. У Амина билан суҳбатлашмоқчи бўлди. Қизалоқ унинг ёнига ўтириб:\n– Нега хафа бўлиб ўтирибсиз, бувижон, - деб сўради.\n– Ах, Аминахон, ўғлим хизмат сафарига кетди, келиним болалари билан қишлоқда. Мен ўзим ёлғиз қолиб кетдим... жуда ҳам зерикдим, гаплашадиган одам ҳам йўқ...\nШу чоқ Аминани онаси чақириб қолди. Амина бувига ачинди, унинг ёнида яна бир оз ўтириб гаплашгиси, унинг дардига малҳам бўлгиси келган эди. Аммо уйга қайтиш керак... Қўлидаги шоколадни бувига тутқазди.\n– Мана бу сизга совға! – деди бувига. – Уйга кириб чой билан ичасиз ва кайфиятингиз аъло бўлади.\n– Раҳмат сенга, қизалоғим! – деди ва шоколадни эҳтиёткорлик билан қўлига олди; уни қизчанинг меҳрибонлиги тўлқинлантириб юборди ва кўнгли кўтарилди.\nЗуҳра буви уйига кўтарилди. Кечқурун чой ичмоқчи бўлган эди. Аммо қўққисдан кўкрагида оғриқ туриб қолди. Қўнғироқ қилиб қўшни уйдан ҳар доим ярим тунларда чақирса ҳам ғизиллаб етиб келадиган ҳамшира Марямни чақирди.\nБир неча дақиқа ўтиб Марям келди ва бувининг қон босимини ўлчаб укол қилиб қўйди. Буви бирданига енгил тортиб ўзини яхши ҳис қилди ва ёрдаи кўрсатгани учун ҳамширага миннатдорчилик билдирмоқчи бўлди ва Амина совға қилган шоколадни унга тутқазиб:\n– Марям, ёрдаминг учун раҳмат! Мана бу шоколад мендан арзимас совға бўлсин! – деди.\nМарям хижолат бўлиб:\n– Нималар деяпсиз? Ҳеч кераги йўқ! Бунинг мен учун сира қийин жойи йўқ! – деди.\n– Аллоҳ ризоси учун ол, – деди буви ва шоколадни уялиб турган Марямга ушлатиб қўйди.\nМарям уйга қайтар экан, ширинликхўр қизи Фотима шоколадни кўрганда қанчалар севинишини ўйлаб жилмайиб қўйди...\nМуаллиф: Инна БАЙРАМУКОВА\nДругие материалы в этой категории: « Қиёмат арафасида...\tПайғамбар с.а.в. хусуматчи бўладиган кимсаларнинг ҳолига вой бўлсин! »


Жоанна Лиллис: Мирзиёев Ўзбекистон имиджини яхшилашни истайди…\nБош мақола | 12/04/2017 11:18 PM 29843 марта ўқилди\nЖоанна Лиллис: Мирзиёев Ўзбекистон имиджини яхшилашни истайди\nФото муаллифлик ҳуқуқиPRESIDENT.UZ\nБундан роппа-роса 1 йил олдин – 2016 йил 4 декабрида Ўзбекистондаги президентлик сайловида Шавкат Мирзиёев ғалаба қозонди.\nШавкат Мирзиёев президентликка киришмоқда\nБир йил ичида Каримов сиёсатидан нима қолди?\nБи-би-си мухбири Ўзбекистонда нималарни кўрди: музлар эримоқдами?\nБугун Ўзбекистондаги Шавкат Мирзиёев президентлигининг 1 йиллиги сарҳисоб қилинганда, аксар таҳлилчилар Ўзбекистонда барча соҳаларда кўплаб ижобий ўзгаришлар юз бергани ҳолда мамлакат раҳбарияти эълон қилган ҳамма ислоҳотлар ҳам кўнгилдагидек бормаётганига эътибор қаратишади.\nБи-би-си Британияда чиқадиган дунёнинг энг нуфузли журналларидан бири бўлмиш Economist мухбири, Марказий Осиё бўйича таҳлилчи Жоанна Лиллисга, Президент Мирзиёев бошқарувининг бир йиллик ички сиёсатини қандай баҳолайсиз, деган савол билан мурожаат қилди.\nЖоанна Лиллис: Албатта, Шавкат Мирзиёев мамлакат президенти бўлган 1 йил давомида биз Ўзбекистонда катта ўзгаришларнинг гувоҳи бўлдик. Президент Мирзиёев жуда кўп нарсаларни ўзгартирди. У оммавий ахборот воситаларига кўпроқ эркинлик берди. Биз жамиятда ҳали ҳам айрим чекловлар сақланиб қолаётганини кўрсак-да, Президент Мирзиёев Ўзбекистонда мавжуд бўлган муаммоларни очиқ муҳокама қилишга йўл очиб берди. Биз яхши эслаймиз, илгари Ўзбекистонда айрим муаммоларнинг борлиги ҳақида матбуотда гапириб бўлмас эди. Ҳозирга келиб биз буни ўзбекистонликлар ижобий қабул қилаётганларини кўрмоқдамиз. Оддий одамларнинг ўзлари муаммоларни кўтариб чиқмоқдалар. Бугунга келиб Интернет социал тармоқлари ва бошқа жойларда муаммолар муҳокама қилинаётганини кўриш мумкин. Иқтисодиёт соҳасида ҳам Шавкат Мирзиёев кўп ўзгаришларга қўл урди. Мисол учун, валютанинг “қора бозор”ини йўқ қилиш мақсадида қарор қабул қилди. Ҳозир ўзбеклар банкдан нақд валютани сотиб ололмасалар-да, валюта бозори олдингига нисбатан эркин фаолият юритаяпти. Президент Мирзиёев иқтисодий соҳани жуда фаол ислоҳ қилаяпти. Бироқ сиёсий ислоҳотларга эҳтиёткорлик билан ёндашяпти.\nБи-би-си: Сиз Президент Шавкат Мирзиёевнинг ташқи сиёсатини қандай баҳолайсиз?\nЖоанна Лиллис: Бу йўналишда ҳам биз жуда кўп ўзгаришларни кўрдик. Мен ўйлайманки, бутун Марказий Осиёдаги инсонлар Ўзбекистон янги раҳбариятининг ташқи сиёсатини ижобий баҳоламоқдалар. Чунки жуда кўп ижобий ўзгаришлар юз берди. Хабаримиз бор, олдинги президент Ислом Каримовнинг ташқи сиёсатида қўшнилари билан муаммолари кўп эди. Шу боис Ўзбекистоннинг қўшни мамлакатлар билан муносабати яхши эмас эди. Шавкат Мирзиёев президент бўлганидан кейин ташқи сиёсат соҳасида ҳам ҳамма нарсани ўзгартирди. У қўшнилар билан мулоқот йўлларини излаш ва муносабатларни яхшилашга ҳам фаол киришди. Бундан олдин ёпиқ бўлган чегаралардан ўтиш-қайтиш пунктлари очилди. Хусусан, Фарғона водийсидаги Ўзбекистоннинг Қирғизистон билан чегарасидаги нуқталар яна фаолият юрита бошлади. Шавкат Мирзиёев ўз президентлигининг бошидаёқ ўз ташқи сиёсатида Марказий Осиёдаги қўшни давлатлар билан муносабатлар устувор бўлиши ҳақида эълон қилганди. Бунинг ортидан Ўзбекистоннинг қўшнилари билан иқтисодий ҳамкорлиги ҳам кучаяётганини кўриш мумкин.\nБи-би-си: Айни пайтда Президент Мирзиёев сиёсатига икки хил баҳо берилаётганини кўриш мумкин. Яқинда Ўзбекистонда бўлиб қайтган Би-би-си мухбири маҳаллий инсон ҳуқуқлари фаолининг шундай фикридан иқтибос келтирди: “кўпчилик бўлаётган ушбу эркинлаштиришлар косметик характерга эга ҳамда сармоялар ва кредитларни қўлга киритиш, чекловларни олиб ташлаш эвазига демократия кўринишини ясаш учун қилинмоқда деган хавотирда”. Биз суҳбатлашган бошқа бир сиёсий таҳлилчи фикрича, Президент Мирзиёев ҳокимиятга келар экан, вазиятнинг инқирозли эканини жуда яхши билган ва Ўзбекистон ўз халқининг потенциалини ишга солиб мамлакат ривожланиш рельсига ўтиб олмаса эртами-кечми аниқ ижтимоий-сиёсий портлаш рўй беришини яхши англаган. У демократик ислоҳотларни чин дилдан истайди, бироқ жамиятдаги ўзгаришларни хоҳламайдиган консерваторлар Президент Мирзиёев ислоҳотларига тўсқинлик қилмоқдалар. Сиз бу ҳақда қандай фикрдасиз?\nЖоанна Лиллис: Биринчидан, шуни айтиш лозимки, чиндан ҳам Ўзбекистондаги ҳозирги ислоҳотлар декоратив характерга эга, деган фикрлар мавжуд ва қайсидир маънода бу тўғри ҳам. Мен Мирзиёев Ўзбекистоннинг халқаро миқёсдаги имиджини яхшилаб сармояларни жалб қилишни хоҳлайди, деган фикрдаман. Шунинг учун ҳам у Ўзбекистоннинг халқаро имиджини яхшилаш чора-тадбирларини кўраяпти. Бунинг ортидан қайсидир соҳаларда яхшиланиш юз бераяпти. Шундай бўлса ҳам Мирзиёев ислоҳотлар борасида қайсидир нуқтадан нарига ўтишни хоҳламаслиги мумкин. Мисол учун, сиёсий ислоҳотлар борасида. У сиёсий тузумни буткул ислоҳ қилишни истамаслиги мумкин. Биз Ўзбекистонда ҳозир чин мухолиф партиялар йўқлигини яхши биламиз. Ҳозирча Ўзбекистонда ҳақиқий эркин сайловлар бўлгани йўқ. Бундай вазият яқин орада ўзгаради, деб ўйламайман. Шу сабабдан ҳам Ўзбекистондаги ҳозирги ўзгаришлар декоратив характерга эга, деган гапда жон бор. Декоратив бўлса ҳам одамларнинг реал ҳаётларида ўзгаришлар бўлаётгани кузатилаяпти. Мирзиёевнинг ислоҳотларига қаршилик бўлаяптими, деган саволга келсак, мен ҳам қаршилик бор, деб ўйлайман. Чунки Ўзбекистонда статус-кво аҳволи сақланиб қолишидан манфаатдор бўлган кучлар мавжуд. Мисол сифатида Миллий Хавфсизлик хизматини тилга олиш мумкин. Мирзиёевнинг ислоҳотларига тўсқинлик қилаётган бошқа кучлар ҳам бор. Лекин ўзи истаган мақсадига эришиши йўлида, ўзига бўлаётган бу қаршиликларни енгиб ўтишда Президент Шавкат Мирзиёев нақадар кучли? Ҳозирча биз у ўз сиёсатини давом эттиришга муваффақ бўлаётганини, ўзига қаршилик қилаётган бўлсалар ҳам бошлаган ислоҳотларини давом эттираверишга ўзида куч топа олаётганини кўрмоқдамиз.\nШавкат Мирзиёев Жанубий Корея – Ўзбекистон бизнес-форумида иштирок этди\nЎзбекистон Президенти Шавкат Мирзиёев рафиқаси билан Пекинга етиб келди…\nЎзбекистон президенти Шавкат Мирзиёев Андижон вилоятига ташриф буюрди\nЎзбекистон Президенти Шавкат Мирзиёев Туркманистонга жўнаб кетди\nКаримов ўзининг ўрнига замонавий фикрлайдиган ёш келишини истайди\nЎзбекистон Президенти Шавкат Мирзиёев Саудия Арабистони қироллигида (Видео)\nReuters: ‘Иноятов Мирзиёев ислоҳотларига қаршилик қилмоқда’\nШавкат Мирзиёев: Одамлар эртага эмас, бугун яхши яшашни истайди\nЛиллис: “Каримов сиймоси халқни жипслаштириш учун ишлатиляпти”\nНамоз Нормўминнинг “Шиалар нимани истайди?” мақоласига танқидий назар


Тожикистон Ўзбекистонга норозилик билдирди\nТожик расмийларига кўра, Ўзбекистон темир йўлларида Тожикистонга тегишли бўлган 1000дан ортиқ вагон тўпланиб қолган.\n22 март куни Ўзбекистоннинг Тожикистондаги элчиси Шоислом Шоқосимовга топширилган норозилик нотасида айтилишича, Тожикистонга тегишли 1000 дан ортиқ юк вагонлари феврал ойидан буён Ўзбекистон ҳудудида ушлаб турилибди.\nТожикистон Ташқи ишлар вазирлиги матбуот хизмати бошлиғи Давлат Назрининг “Озодлик”ка маълум қилишича, мазкур ҳужжат элчи жанобларига юк вагонлари билан боғлиқ масала тезроқ ҳал этилиши учун топширилган.\nТожик расмийсининг гапига қараганда, феврал ойидан буён Ўзбекистоннинг Хавос, Қарши, Сариосиё, Жайрон ва Қудуқли станцияларида тутиб турилган мингдан ортиқ юк вагонларида ёнилғи, зарур техника ва қурилиш маҳсулотлари бор экан.\n- Биз бу юк вагонлари билан боғлиқ муаммо тезроқ ўз ечимини топиб, юклар мамлакат ичкарисига киритилишини истаймиз, - деди Давлат Назри.\nТожикистон Темир йўллари ширкати масъулларидан бири Усмон Қаландаровнинг билдиришича, сўнгги икки ой мобайнида Тожикистонга бирорта юк вагони киритилмаган.\nЎзбекистон темир йўл станцияларида дунёнинг турли бурчагидан Тожикистон учун мўлжаллаб юборилган юк вагонларининг сони кун сайин ортмоқда.\nТожикистон Темир йўллари ширкати расмийси Усмон Қаландаровнинг “Озодлик”ка маълум қилишича, Ўзбекистон томони юк вагонларнинг ўз ҳудудида туриб қолаётганини, темир йўлларнинг бир қисмида олиб борилаётган қурилиш ишлари, ҳамда темир йўлнинг асосан Туркманистонга тегишли вагонлар билан банд бўлиб қолаётгани билан изоҳлаган.\n- Аммо бу Ўзбекистон томонининг навбатдаги баҳонаси. Аслида бу Ўзбекистон томонидан Тожикистон иқтисодиётининг блокада қилинишидир, - дейди тожик расмийси Усмон Қаландаров.\nТожик расмийси Ўзбекистон юк вагонларида “Талко” алюминий ишлаб чиқариш корхонаси учун гил тупроқ, самолётлар учун ёнилғи ҳамда Роғун ГЭС қурилиши учун булдозерлар ва машиналар борлигини билдирди.\nРасмийнинг айтишича, юк вагонларининг мамлакатга киритилмаётгани ортидан Тожикистон иқтисодиёти тахминан 5 миллион АҚШ доллари миқдорида зарар кўрган.\nМавзуга ойдинлик киритиш мақсадида Ўзбекистоннинг Тожикистондаги элчихонасига йўл олдик.\nЭлчихона қўриқчилари “журналистлар элчихонага киритилмаслиги” ҳақида топшириқ олишганини ва ҳар қандай савол билан ёзма ёки телефон орқали мурожат этишимиз зарурлигини айтишди.\nИшхонага қайтиб, шу масалалар бўйича мутасадди экани айтилган Ўзбекистоннинг Тожикистондаги консули Зафаржон Раҳимжоновга сим қоқдик.\nАфсуски, бу борада ярим кун қилган урунишларимиз ҳеч қандай натижа бермади.\nАснода мустақил таҳлилчилар Ўзбекистон ва Тожикистоннинг юк вагонлари устидан тортишувларини турлича таҳлил қилишмоқда.\nБир гуруҳ таҳлилчилар Ўзбекистон томони бу вагонларда айнан Роғун ГЭСи қурилиши учун зарур бўлган юклар борлиги сабабли уларни тутиб турганини айтишса, бошқа бир гуруҳ таҳлилчилар эса эса муаммо Роғун ГЭС қурилишида эмас, балки кўпроқ икки давлат раҳбарларининг бир бирига шахсий хусуматида эканини таъкидлашмоқда.


Туркия биронта ҳам афғон қочқинини қабул қила олмаслиги айтилди | Qalampir.uz\nТуркия биронта ҳам афғон қочқинини қабул қила олмаслиги айтилди\nОлам\t24 Август 09:24 4633\nТуркия Афғонистондан биронта ҳам қочқинни қабул қиладиган ҳолатда эмас. Бу ҳақда мамлакатдаги ҳукумрон Адолат ва тараққиёт партияси матбуот котиби Омар Челик маълум қилди.\n“Туркия қочқинлар учун лагер эмас. Бизда (Афғонистондан) биронта ҳам қочқинни қабул қилиш имконияти ҳам йўқ. Ўзимиз қарор берамиз. Чегараларимизни диққат билан қўриқлаяпмиз”, деган Челик.\nУнинг сўзларига кўра, Туркия Президенти Ражаб Тойиб Эрдўған Афғонистон муаммосига кенг кўламли ечим топиш тарафдори.\n“У интенсив халқаро дипломатия юритяпти. Афғонистондаги вазиятни (Россия Президенти Владимир) Путин, (Германия канцлери Ангела) Меркель билан муҳокама қилди. Биз “Толибон” назоратига ўтган Афғонистонда инсон ҳуқуқлари масаласини диққат билан кузатяпмиз. Афғон халқини ёлғиз қолдириб бўлмайди. Ҳозир у ерда ҳақиқий драма содир бўляпти”, деган ҳукмрон партия вакили.\n20 Сентябрь 18:17 43084\n20 Сентябрь 13:55 38344\n19 Сентябрь 11:57 36790\n19 Сентябрь 16:53 23584


Ота уй билан қарзини узди - Huquq.uz\nОта уй билан қарзини узди\nАлимент ундириш тўғрисидаги ҳужжатларнинг ижроси аҳволи энг муаммоли ва аҳоли норозилигини келтириб чиқарадиган асосий йўналишлардан бири ҳисобланади. Бироқ ота-оналарнинг айрим сабабларга кўра ажралиши фарзандларниг моддий таъминотига салбий таъсир этмаслиги лозим.\nВазирлар Маҳкамасининг 2018 йил 6 октябрдаги 808-қарори билан «Алиментларни олдиндан тўлаш, шунингдек, алимент тўлаш мажбуриятини таъминлаш бўйича гаров шартномасини тузиш тартиби тўғрисида»ги низом тасдиқланган. Унинг моҳиятини аҳолига етказиш борасида Тупроққалъа туманида ҳам қатор тарғибот тадбирлари амалга оширилмоқда.\nФуқаролик ишлари бўйича Боғот туманлараро судининг 2015 йил 12 октябрдаги ижро варақасида C.О.дан Р.Д.га уч фарзандининг таъминоти учун ҳар ойлик даромадининг ярми миқдорида алимент ундириш белгиланган. Қарздор ота собиқ турмуш ўртоғи Р.Д. билан келишган ҳолда ўзи яшаб турган хонадонни фарзандлари учун унинг номига ўтказиб берган.\nФуқаролик ишлари бўйича Нукус туманлараро судининг 2019 йил 30 майдаги ижро ҳужжатида М.К.дан Л.М.га фарзандининг таъминоти учун ҳар ойдаги даромадининг чорак қисми миқдорида алимент ундириш белгиланган. Мазкур ижро ҳужжати Мажбурий ижро бюроси Тахиатош тумани бўлимига келиб тушган кундан ишга киришилган ва ота алиментни ойма-ой тўлаб келган. Шунга қарамасдан 2021 йилнинг январь ойи охирларида М.К. бюронинг туман бўлимига келиб, алимент эвазига ўз уйини расмийлаштириб бериш истагини билдирган. Унга тегишли ҳуқуқий тушунтиришлар берилгач, собиқ турмуш ўртоғи билан келишган ҳолда Тахиатош туманидаги кўп қаватли уйларнинг биридаги хонадонини Л.М.га расмийлаштириб берди ва суд томонидан алимент тўлашдан озод қилинди.


Президентимиз Шавкат Мирзиёевнинг Олий Мажлисга Мурожаатномаси мамлакатимиз ҳаётидаги тарихий воқеа бўлди. Чунки илк маротаба тақдим этилган ушбу Мурожаатномада давлатимиз раҳбари томонидан халқ манфаати ҳамда аҳоли турмуш фаровонлиги йўлида амалга оширилган ишлар натижаси, унинг мазмун-моҳияти ҳақида батафсил маълумот берилди.\nДарҳақиқат, бугун жадал янгиланишлар даврида яшаяпмиз. Буларнинг самараси кундалик турмушимизда, ён-атрофимиздаги ўзгаришларда яққол намоён бўлаётир.\nДавлатимиз раҳбари ташаббуси билан 2018 йилга юртимизда “Фаол тадбиркорлик, инновацион ғоялар ва технологияларни қўллаб-қувватлаш йили” деб ном берилгани нафақат кичик бизнес равнақига, балки иқтисодиётимиз тараққиётига қўйилган яна бир муҳим қадамдир.\nСансалорликка барҳам бериш пайти келди\nАслида, юртимизда мазкур соҳа вакиллари доимий эътиборда. Уларнинг эмин-эркин фаолият юритишлари учун яратиб берилаётган шарт-шароитлар кўлами ҳам кенг. Лекин шу билан бирга, бу борада қилиниши лозим бўлган ишлар, хусусан, мутасаддиларнинг тадбиркорларни текширавериб, ишлашига йўл қўймаётгани Мурожаатномада куюнчаклик билан қайд этилди. Шу муносабат билан эндиликда текширишлар ўтказишга рухсат беришнинг махсус электрон ахборот тизимига ўтилиб, унинг назорати Бош прокуратура зиммасига юклатилмоқда. Шунингдек, барча тадбиркорлик субъектининг молиявий-хўжалик фаолиятини текшириш 2 йил муддатга тўхтатилади.\nТадбиркорлик субъекти шаклан кичик бўлишига қарамасдан, иқтисодиётимиз барқарорлиги, халқимиз ҳаёт даражаси яхшиланишида тобора катта аҳамият касб этаяпти. Бизнес юритиш учун яратилаётган қулай муҳит, тақдим қилинаётган имтиёзу енгилликлар ички бозорни сифатли маҳсулотлар билан тўлдириш баробарида, уларнинг жаҳон бозорига дадил кириб бориши учун кенг йўл очиб бераётир. Биргина Кичик бизнес ва хусусий тадбиркорлик субъектларининг экспортини қўллаб-қувватлаш жамғармаси томонидан 2017 йилнинг ўзида 90 та янги корхона ташқи иқтисодий фаолиятга жалб этилиб, 132 миллион АҚШ долларилик амалиёт бажарилгани фикримиз тасдиғидир.\nСоҳа вакилларининг хориж бозорларига чиқишида Президентимизнинг ўтган йил 6 ноябрдаги “Мева-сабзавот маҳсулотлари, узум, полиз, дуккакли экинлар, шунингдек, -қуритилган сабзавот ва меваларни маҳаллий экспорт қилувчиларни қўллаб-қувватлаш бўйича қўшимча чора-тадбирлар тўғрисида”ги қарори ҳам муҳим аҳамият касб этмоқда. Нега деганда, ушбу ҳужжат республикамиздаги минглаб ишбилармонлар қатори Боғдод туманилик Қаҳрамонжон Акбаров фаолиятида ҳам туб бурилиш ясади.\nГап шундаки, у раҳбарлик қилаётган “Hayot Agro Mir” масъулияти чекланган жамиятига 2017 йилнинг август ойида асос солинган бўлса-да, замон билан ҳамнафаслик тадбиркорни қисқа вақт ичида Россия, Қозоғистон, Қирғизистон каби давлатлардан ҳамкорлар топишга ундади. Ҳозиргача уларга 46 минг АҚШ долларидан зиёдроқ маҳсулот сотишга ҳам эришди. Айни кунларда эса яна 51 минг АҚШ долларилик янги шартнома тузиш ҳаракатида.\n— Корхонамизда 6 нафар доимий, 11 нафар мавсумий ишчи меҳнат қилаяпти, — дейди Қ. Акбаров. — Экспортга йўналтирилаётган 16 турдаги қайта ишланган маҳсулотларнинг 90 фоиздан кўпроғи ёрдамчи хўжаликларда, шу жумладан, томорқаларда етиштирилаётир. Имкониятдан фойдаланиб, шу йилнинг иккинчи чорагида 300 миллион сўмлик кредит ҳисобидан Германиядан замонавий мева-сабзавот қуритиш линиясини харид қилиш ниятидамиз.\nАйни пайтда кичик корхоналаримиз томонидан озиқ-овқат, қурилиш, тўқимачилик, электротехника воситалари каби кўплаб маҳсулотлар тайёрланиб, замонавий хизматлар кўрсатилаяпти. Шу маънода, давлатимиз раҳбари бизнес юритишда учраётган камчилик ёки сансалорликларга барҳам бериш пайти келди, тадбиркор йўлига тўсиқ бўлишни давлат сиёсатига хиёнат, дея қайта-қайта таъкидлаётгани бежиз эмас. Зотан, битта ишбилармон юзта ишёқмас ва уқувсиз одамдан минг карра афзалдир.\nБилимли, интилувчан Шерзод Раҳмонов уддабурон ёшлардан. У ҳали Бухоро давлат университетида таҳсил олиб юрган кезларидаёқ тадбиркорлик ҳаракатига қўл урганди. Бугун Шерзод раҳбарлик қилаётган “Шуҳратмашсервис Агросаховати” масъулияти чекланган жамиятини нафақат Пешку тумани, балки қўшни вилоятларда ҳам биладиганлар кўп.\n— Паррандачиликка ихтисослаштирилган фермер ва ёрдамчи хўжаликлар, оилавий фирмалар учун металлдан турли ускуналар тайёрлаб берамиз, — дейди “Ўзбекистон -белгиси” кўкрак нишони соҳиби Ш. Раҳмонов. — Маҳсулотларимизга харидор кўп. Қўшни Навоий, Қашқадарё вилоятларидан ҳам буюртмалар тушаяпти. 2017 йилда элликдан зиёд мижозларга маҳсулот етказиб бердик. Тадбиркорлар учун берилаётган имтиёзлар фаолиятимизни кенгайтириш, янги лойиҳаларни рўёбга чиқаришга йўл очаяпти. Ўнта иш ўрни яратдик. Шукр, ишбилармонлик билан шуғулланиб кам -бўлаётганимиз йўқ. Рўзғоримиз бут, орзу-ҳавасларимиз бирин-кетин ушалмоқда.\nШерзодни билганлар унга “Жуда фаол йигит”, дея таъриф беришади. Худди шундай. Қай бир тадбир бўлмасин қатнашиб, ўз таклифларини ўртага ташлайди. Ташаббус кўрсатади. Унинг Ўзбекистон Касаба уюшмалари Федерацияси томонидан ўтказилган “Йилнинг энг фаол ёш мутахассиси” республика кўрик-танловида ғолиблар қаторидан ўрин эгаллагани ана шундай ҳаракатчанлик самараси. Дарвоқе, у мактаб ва коллежларнинг энг зукко ўқувчиларига корхона стипендиясини ҳам жорий этган. Яқинда бошқачароқ йўл тутди. Оилаларга мадад бўлсин, ёшлар ишбилармонликни ўргансин, деган мақсадда қишлоқда яшовчи энг билимдон уч ўқувчига 20 — 25 тадан товуқ ҳамда катак тортиқ этди. Ажабмаски, улар ҳам эртага эл-юртга нафи тегадиган тадбиркорга айланса...\nТашаббус кишини янгиликка ундайди, рағбат ғайрат беради. Юртимизда бири-биридан ўрнак олиб, эзгу ниятлар билан меҳнат қилаётган тадбиркорлар етарли. Улар ўз меҳнатлари орқали ҳудудларни обод, аҳоли турмушини фаровон этишга астойдил бел боғлашган. Муҳими, давлатимиз раҳбари таъбири билан айтганда, тадбиркорларга кўмак ёки ёрдам бериш эмас, балки ишлаши учун халақит бермасак бўлди. Қолгани уларнинг ўзига ҳавола. Бунинг учун эса шарт-шароит ҳам, ҳуқуқий асос ҳам бор.\nМазкур рукндаги бошқа мақолалар: « Туркиялик ишбилармонлар Сирдарё вилоятида\tБўш турган бинолардан қандай фойдаланилмоқда? »


ЎЗБЕКИСТОН РЕСПУБЛИКАСИ ОЛИЙ СУДИСОХТА ҲАЙДОВЧИЛИК ГУВОҲНОМАСИ АНИҚЛАНДИ from\nФарғонада қалбаки ҳайдовчилик гувоҳномасидан фойдаланиб келган фуқарога суд томонидан жазо тайинланди.\nИхтиёр Турғунов 2017 йил июнь ойида транспорт воситасини маст ҳолда бошқарганлиги сабабли Ёзёвон тумани маъмурий судининг қарори билан 2 йил муддатга транспорт воситаларини бошқариш ҳуқуқидан маҳрум қилинган эди. Шундан сўнг у Россияга бориб, у ерда ҳайдовчилик қилиш мақсадида қалбаки ҳайдовчилик гувоҳномасини тайёрлаган. Ҳужжатнинг сохта эканлигини билгани ҳолда ундан фойдаланиб, Ўзбекистонга қайтиб келган.\nКўза кунда эмас, кунида синади, деган нақл бежиз айтилмаган. Жорий йилнинг 14 январь куни Фарғона вилояти ИИБ ЙҲХБ ходимлари томонидан фуқаро И. Турғунов қалбаки ҳайдовчилик гувоҳномасидан фойдаланиб келаётганлиги аниқланган.\nЖиноят ишлари бўйича Марғилон шаҳар судининг сайёр суд мажлисида И. Турғуновнинг мазкур ҳолат билан боғлиқ жиноят иши кўриб чиқилди. У Жиноят Кодекснинг тегишли моддалари билан айбли, деб топилиб, узил-кесил 2 йил муддатга транспорт воситаларини бошқариш муайян ҳуқуқидан маҳрум қилинди. Шунингдек, суд қарори билан иш ҳақидан 20 фоиз давлат даромади ҳисобига ушлаб қолган ҳолда 2 йил муддатга ахлоқ тузатиш ишлари жазоси тайинланди.


19 Май 13:30\nNUR-SULTAN. Kazinform – Каспий денгизида чуқурроқ нефт захираларини ўрганиш учун денгиз тубида 15 километр узунликдаги скважина бурғулаш режалаштирилмоқда, деб хабар бермоқда Kazinform мухбири.\nҚозоғистон Республикаси Экология, геология ва табиий ресурслар вазирлиги Геология қўмитаси раиси Талғат Сатиев «Евроосиё» нефт-разведка лойиҳасининг ҳолати ҳақида маълумот берди.\n«Каспий денгизи ҳавзасини чуқур ўрганиш ва углеводородлар захирасини кўпайтириш мақсадида «Евроосиё» лойиҳаси ишга туширилди. Шуни таъкидлаш керакки, Каспий денгизидаги барча конлар шимолда Қарашиғанақ, Чинарев, Теплов-Токарев конлар гуруҳида очилган. Шарқда Жанажол, Кенқияқ, жанубда Тенгиз, Қашаған, Қаламқас-Тенгиз бор», - деди Талғат Сатиев.\nУнинг сўзларига кўра, Каспий ҳавзаси ҳали ҳам инвесторлар учун жозибадор.\n«Ўтган йили геологик-геофизик материалларни замонавий технологиялар ёрдамида таҳлил қилувчи ва умумлаштирувчи халқаро аҳамиятга молик Евроосиё лойиҳасининг биринчи босқичини амалга ошириш бошланди.\nИккинчи ва учинчи босқичларни хусусий инвестициялар ҳисобидан амалга ошириш режалаштирилган. Бу ҳудуддаги сейсмик вазиятни ўрганиш, истиқболли ҳудудларни тўғридан-тўғри ўрганиш ва истиқболли чуқур объектларни қидиришни назарда тутади. Бу юқори технологияни талаб қилади.\nУшбу тадқиқотлар давомида 10-15 км гача бурғулаш режалаштирилган. Бу сизга ҳовузнинг имкониятларини чуқурроқ ўрганиш ва баҳолаш имконини беради.\nШу тариқа давлат томонидан чуқур горизонтлар ва чуқур скважиналар бўйича маълумотлар базаси яратилди», - деди қўмита раиси.\nГеологларнинг фикрича, Каспий денгизи ҳавзасида йирик нефт конлари мавжуд. Унинг заҳиралари бир неча миллиард тонна дея баҳоланади. Истиқболли коннинг қарийб 70 фоизи Қозоғистонда бўлиши мумкинлиги айтилмоқда.\n#ҚР Энергетика вазирлиги #ҚР Экология, геология ва табиий ресурслар вазирлиги\nЭнергетика вазири Қозоғистон нефть экспорт қиладиган қувур яқинида топилган минага изоҳ берди


Абдуқаюм Йўлдошев. Адабий инновация эҳтиёжи - www.ziyouz.uz\nБош саҳифа Илм ва фанАдабиётАбдуқаюм Йўлдошев. Адабий инновация эҳтиёжи\nИнсоният тамаддунининг ибтидосидаёқ вужудга келган адабиёт замонлар ўтиши билан ўз моҳиятини йўқотмаган, билъакс, тобора қадри ортаётган, бани башарнинг мислсиз маънавий хазинасини янада бойитаётган буюк мўъжиза бўлиб қолмоқда. Ва бу жараён абадул-абад давом этажак.\nЗеро, ўз вақтида илмий-техника инқилобининг айрим оммабоп ютуқлари боис сўз санъатининг интиҳосини башорат қилганлар ҳам бўлди. Аммо одам ақлини лол этишга қодир техника ажойиботлари жуда қисқа фурсат ичида маънан эскирди, ёш болани ҳам ҳайрон қолдиролмайдиган кундалик оддий жиҳозга айланди. Адабиёт эса инсоншуносликнинг юксак чўққиси сифатида янада юксалаверди.\nШубҳасиз, илм-фан янгиликлари қачонлардир фантастик ва утопик асарларда қаламга олинган тасаввурларини воқеликка айлантирмоқда, одам ҳаётини, яшаш тарзини енгиллаштирмоқда. Шу сабабли бугунги кунимизни янги техникаларсиз, янги технологияларсиз тасаввур ҳам этиб бўлмайди. Яшаб турганимиз XXI асрни бежиз интеллектуал қудрат, тафаккур асри деб аташмаяпти. Айни пайтда тараққиётнинг жадал суръати дунёқарашимизга, онг-шууримизга янгидан-янги ислоҳларни киритмоқда. Бугун дунёнинг ривожланган мамлакатлари инновацион иқтисодни ўзларининг асосий стратегик мақсадлари сифатида эълон қилдилар. Агар жўнроқ тилда ифодалайдиган бўлсак, бу доимий инновациялар оқими, узлуксиз мукаммаллашиб борадиган технологиялар ва шу асосда жаҳон бозорига рақобатбардош маҳсулотлар ишлаб чиқаришдир.\nМутахассислар ривожланишнинг инновацион йўли ягона ва унга муқобил тараққиётнинг ўзи бўлиши мумкин эмас, деб ҳисоблашмоқда. Бошқача айтадиган бўлсак, келажак – инновацион технологияларни эгаллаган, уни амалиётга татбиқ эта олган давлатники.\nЮртимизда бу соҳага алоҳида эътибор қаратилаётгани бежиз эмас. Жумладан, инновацион лойиҳалар ва технологияларни ишлаб чиқаришга татбиқ этишни рағбатлантириш борасида қўшимча чора-тадбирлар белгиланган. Унга кўра ҳар йили пойтахтимизда инновацион ғоялар, технологиялар ва лойиҳалар республика ярмаркаси ўтказиб келинмоқда. Бундай тадбирларда кўплаб янги ишланмалар намойиш этилмоқда ва уларни амалиётга татбиқ этиш бўйича шартномалар имзоланмоқда. Яқиндагина, май ойининг охирида Самарқанд шаҳрида бўлиб ўтган юртимиздаги илмий тадқиқот институтлари ҳамда олий ўқув юртларида тайёрланган инновацион ишланмаларнинг ҳудудий кўргазмасида ҳам юз элликдан зиёд технологик лойиҳа ва ишланмалар намойиш этилди. Бундан ташқари республикамизнинг инқирозга қарши ва сармоялар киритиш дастурларида ҳам инновацион технологияларни жорий этишга, ишлаб чиқаришни техник янгилашга, модернизация ҳамда диверсификация қилишга ката эътибор қаратилган.\nХўш, бу йўналишнинг адабиётга нима дахли бор, дерсиз? Гап шундаки, мутахассислар бу жараёнда инновацион тараққиётнинг узвий қисми бўлган “ижод иқтисодиёти”га алоҳида эътибор қаратишмоқда. “Креатив иқтисодиёт” деб ҳам аталадиган бу тушунча айнан ижоднинг, истеъдоднинг илмий-технологик соҳадаги ўзига хос ва мос ўрнини билдиради.\nҲа, ижод маҳсулотлари миллий ва жаҳон иқтисодиётининг муҳим ҳамда ажралмас таркибий қисмига айланиб бормоқда. Зеро ижод жараёнида ҳам маҳсулот (асар) ишлаб чиқарилади, тарқатилади. Бу соҳанинг ўзига хослиги шундаки, унда фойда олиш манбаи объекти сифатида салоҳият, иқтидор эътироф этилади. Мутахассислар айнан ушбу соҳада янги ғоялар, кашфиётлар кўпроқ учрашини ҳам алоҳида қайд этиб ўтишган (мозийга қайтиб, асарлардаги “учар гилам” шаклидаги самолёт, “ойнаи жаҳон” кўринишидаги телевизорларни ёинки Г. Уэлснинг фантастик асарларидаги фаразларнинг тўқсон фоизи бугун реалликка айлангани эсланг). Бу ҳам ҳали ҳаммаси эмас. Ижодий фаолият бозорга олиб чиқиладиган ва савдо объектига айланадиган янги маҳсулотлар ҳамда хизматлар манбаидир. Олимлар бу воқеликни “креатив маҳсулотлар ва хизматлар” (инглизча creative products and services) деб аташмоқда.\nАлбатта, креатив иқтисодиёт замирида билим кўринишидаги интеллектуал капитал билан бир қаторда иқтидор потенциали ётади. Шу сабабли ҳам мутахассислар замонавий иқтисодиётнинг тараққиёти асосини билим ва ижод ташкил этишини бот-бот таъкидлашади.\nЯна бир эътиборга молик ҳолат. Ривожланишнинг кейинги ўн йиллик таҳлиллари шуни кўрсатмоқдаки, айнан креатив соҳа жаҳон иқтисодиётининг энг жадал тараққий этаётган тармоғига айланмоқда. Жумладан, ривожланаётган давлатларда креатив маҳсулот ва хизматлар ҳажми бу давр ичида деярли 40 фоизга ўсган. Ривожланган мамлакатларда эса биргина китоб маҳсулотларининг экспорти бу соҳадаги жами экспорт ҳажмининг 80 фоизини ташкил этади.\nШубҳасиз, иқтисодиёт соҳаси учун ижод тушунчаси янгилик эмас. Ижодий фаолият маҳсулотларида ҳамма замонларда ҳам у ёки бу даражада иқтисодий муносабатлар воситаси сифатида фойдаланилган. Барча даврларда ҳам китоблар ёзилган, чоп этилган, мусиқа яратилган, суратлар чизилган, улар сотилган. Аммо ижод соҳасининг умумий иқтисодиётга бу қадар кенг кўламли таъсири ҳали кузатилган эмасди. Том маънода ижод ҳам ривожланган, ҳам ривожланаётган мамлакатлар савдо-иқтисодий муносабатларида муҳим ўрин эгаллаш билан бир қаторда давлатлар ўртасидаги ҳамкорлик, интеграция жараёнларига таъсир ўтказувчи муҳим омилга айланди.\nЎзингиз тасаввур этиб кўринг, АҚШда “ижодий қатлам” жами иш ўринларининг 30 фоизини банд қилиб турибди, бу эса ҳатто ишлаб чиқариш соҳасидан ҳам каттароқ миқдордир. Замонавий тадқиқотчилар эса айнан инновацион технологиялар шарофати билан кейинги ўн йил ичида иқтисодиётнинг “ижодий соҳаси” йилига ўрта ҳисобда 8,8 фоизга ўсаётганини қайд этишади, бу эса жаҳон ялпи ишлаб чиқариш маҳсулотлари ўсиши суръатидан деярли икки баробар кўпдир.\nБутунжаҳон интеллектуал мулк ташкилоти томонидан олиб борилган тадқиқотларга кўра, муаллифлик ҳуқуқи билан ҳимояланган ижодий маҳсулотлар ҳиссаси кўплаб мамлакатлар ЯИМ миқдорининг сезиларли қисмини ташкил этмоқда. Масалан, Сингапурда ижодий соҳанинг мамлакат ЯИМда ҳиссаси деярли 6 фоизни ташкил этади, Венгрияда 7 фоизни, Канадада 5 фоизни ва ҳоказо.\nДарвоқе, ижод соҳасида инновацион технологияларни шакллантириш фақат маблағ ва иқтисодий ресурслар ҳисобига амалга ошади, деб ўйлаш хато. Мутахассислар бундай технологияларни амалиётга татбиқ этишнинг бош шартларидан бири сифатида инновацион маданиятни қайд этишади. Бундай маданиятга янгиликка интилишдаги ижтимоий, иқтисодий, маънавий-маърифий соҳаларнинг ўзаро уйғунлигида эришилади. Буларнинг жамланмаси ўз навбатида инновацион потенциални юзага келтиради. Инчинун, янги асрнинг энг муҳим стратегик ресурси — инновацион маданиятдир. Айнан инновацион маданият ёрдамида ҳам иқтисод, ҳам ижод соҳасида янги технологиялар ва янги кашфиётларга эришиш, шахс-ижодкор имкониятларини юзага чиқариш мумкин бўлади. Зеро, рус философи П.И. Новгородцев таъкидлаганидек: «Шахс – чексиз имкониятлар ва сарҳадсиз истиқболлардир”. Шу сабабли ҳам инновацион маданият фуқароларнинг ижодий имкониятлари ҳамда креатив потенциалларини юзага чиқариш жараёни билан бевосита ҳамда билвосита боғланган.\nШу ўринда Сингапур инновацион сиёсатининг меъмори бўлган доктор Филипп Йонинг бир ўгитини эслаб ўтиш ўринли: “Агар сиз буюк давлат қурмоқчи экансиз, ўзингизнинг истеъдодларингиз лашкарини (армиясини) тузинг”. Инновацияни заруратгина эмас, балки жамият эҳтиёжи сифатида ҳам талқин этадиган доктор Йо ўзииннг ватани Сингапурда табиий ресурслар йўқлигини таъкидлаб ўтаркан, Буюк Британия мустамлакасидан озод бўлган мамлакат фақат инсон омили, инсон ижодкорлиги туфайли қисқа давр ичида мўъжизаларга эришганини эътироф этади. Жумладан, бугунги кунга келиб Сингапурдай кичик давлатнинг йиллик экспорт ҳажми 200 миллиард АҚШ долларига тенг. “Инновация фақат жиҳозлару технологик ишланмаларга, маблағга эмас, энг аввало одамларга боғлиқ, — дейди доктор Йо. — Биз олиб бораётган ишлар нимадир янгилик яратишга уринаётган, ижод қилаётган истеъдодларни қўллаб-қувватлашдан иборат, холос”.\nЎтган қисқа фурсат Сингапур истеъдодларга эътибор қаратиб, уларга ғамхўрлик қилиб тўғри йўл танлаганини кўрсатди. Дунёнинг йирик-йирик компаниялари ҳам айнан шу давлатдаги салоҳиятли мутахассисларга, ижодкорларга ўзгача ишонч билдираётгани ҳам шундан шоҳидлик бериб турибди.\nАфтидан, тараққиётни инсон омили ва замонавий технологияларда кўрган Жавоҳарлаъл Неру ҳар томонлама ҳақ бўлган. Ўз вақтида ва изчил қўллаб-қувватланиладиган ижодкорлик, изланувчанликнинг ижобий самаралар келтиришидан яна бир далолат: Бутунжаҳон интеллектуал мулк ташкилотининг маълумотига кўра, йил давомида кашфиёт сифатида рўйхатга олиниб, патент бериладиган янгиликларнинг 95 фоизи АҚШ, Япония, Германия, Франция, Буюк Британия, Жанубий Корея, Голландия, Швейцария, Хитой фуқароларига тегишли бўларкан. Демак, айнан мазкур мамлакатларда ижод, ихтиро ва кашфиётлар яратиш учун рағбат, қизиқиш, муаллифларнинг ҳуқуқий ҳимояси ва, ўз-ўзидан аёнки, моддий манфаат тизими кўнгилдагидай йўлга қўйилган деган хулосага келиш мумкин. Айтайлик, машҳур адибларнинг ижодий мулкини дунё бўйича ҳимоя қилиб юрадиган адабий агентлар ҳақида ким эшитмаган? Бу борада ўзимизда ҳам ҳуқуқий тизим яратилган. Жумладан, ўтган йилги «Интеллектуал мулк агентлигини ташкил этиш тўғрисида»ги Қарорда мазкур муассасани ташкил этишдан мақсад «иқтисодиёт тармоқларини модернизациялаш, техник ва технологик қайта жиҳозлаш жараёнига инновациявий технологиялар ҳамда илмий-техникавий ишланмаларни кенг татбиқ этишни рағбатлантиришни кучайтириш, шунингдек интеллектуал мулк объектларига бўлган ҳуқуқни ишончли муҳофаза қилиш» экани алоҳида таъкидлаб ўтилган. Агентликнинг Низомида эса «инновация технологиялари ва ихтироларни, илмий-техника ва саноат ишланмаларини, селекция ютуқларини, бадиий-конструкторлик ва ижодиёт ишларининг бошқа турларини ишлаб чиқаришга кенг жорий этишга ҳар томонлама кўмаклашиш» ҳамда «интеллектуал мулкни муҳофаза қилиш соҳасида халқаро ҳамкорликни ривожлантириш» агентликнинг асосий вазифалари сифатида кўрсатилган. Инчинун, халқаро доирада ижодкорларимизнинг ҳуқуқларини интернет тармоғидаги ёмғирдан кейинги қўзиқориндай бодраб чиқаётган, истаган олди-қочди, гоҳида «танқиддан тубан», воқеликка туҳматдан иборат «асар»ларни пайдар-пай чоп этаётган шубҳали сайтлар эмас, тегишли ваколатга, ҳуқуқий мақомга эга муассаса ҳимоя қилишини унутиб қўймайлик. Ахир, амалдаги ҳуқуқий меъёрларимизга кўра айнан агентлик Жаҳон интеллектуал мулк ташкилотида ҳамда интеллектуал мулк соҳасидаги бошқа халқаро ва минтақавий ташкилотларда Ўзбекистон Республикаси номидан вакиллик қилувчи ваколатли орган ҳисобланади. Бу асло иддао бўлиб туюлмасин, аммо кейинги ярим йил ичида «Бизга барча ёзганларингизни ишониб топшираверинг, биз уларни интернетда чиқарамиз-да, кейин биргаликда роса пул ишлаймиз!» қабилидаги қуюқ ваъдаларни ёғдирганча кўкрак кериб келган уч-тўрт маҳаллий «агент» билан суҳбатлашиш, имкониятларини сўраб-суриштириш асносида уларнинг асосий мақсади асарлар ёрдамида ўзларининг сайтларини тарғиб-ташвиқ қилишдан ва шу йўл билан нари борса реклама берувчиларни жалб этишдан бошқа нарса эмаслигига иқрор бўлдик.\n“Жаҳон адабиёти” журналининг апрель ойи сонида профессорлар Умарали Норматов ва Ҳамидулла Болтабоевнинг “Бугунги адабиётда эстетик идеал ва қаҳрамон муаммоси” мавзуидаги суҳбати эълон қилинди. Суҳбат давомида Умарали ака куюнчаклик билан айтган мулоҳазалардан бирини иқтибос сифатида келтириб ўтай: “Ниҳоят, ўзимизда “Алкимёгар” типидаги асарларга ҳамоҳанг, тасаввуфнинг сирли-сеҳрли руҳи билан йўғрилган “Исён ва итоат”, “Мусулмон”, “Хайём”, “Боқий дарбадар”, “Сувдаги коса”, “Озод”, “Мезон” сингари ҳикоя, қисса ва романлар яратилди. Бу асарлар устида қизғин баҳс-мунозаралар кетяпти… “Алкимёгар”дан асло қолишмайдиган бу асарларимиз ҳозирча нега жаҳон орбитасига чиқа олмаяпти? Шу савол кишини ўйга толдиради”.\nДарҳақиқат, яхши асарларимизга ҳам анъанавий қарашлар ва усулларнинг тортиш кучини енгиб, “жаҳон орбитасига” кўтарилиши қийин кечаяпти экан, мазкур воқеликнинг ўзиёқ бу борада янгича нуқтаи назарлар, янгича технологияларга, бошқачароқ айтганда, адабий инновацияларга эҳтиёж пайдо бўлганини кўрсатмайдими?\nОлам тез ўзгармоқда. Бизнинг дунёмизда ўртача олганда ҳар 18 ойда ахборот миқдори икки баробарга ошаркан, уларнинг каттагина қисми эскириб ҳам улгураркан. Демак, фурсат келиб, бугун ўта замонавий бўлиб кўринган инновацион технологиялар ҳам оддий воқеликка айланар. Аммо ҳар қандай замонавий янгилик аслини олганда ижодкор учун ўз маҳсулотини истеъмолчига (ўқувчига) тез ва сифатли етказиш воситаси, холос. Биргина интернет тармоғи имкониятларини олинг. Фавқулодда яхши асарни фавқулодда тезлик билан дунёга танитишнинг бундай тенгсиз воситаси аслини олганда ижодкор учун дунёга олиб чиқадиган имкониятлар эшигининг кенг очилгани эмасми? Бугун ўз уйимизда хотиржам тарзда Пауло Коэлонинг “Алкимёгар”ини ёинки Милорад Павичнинг мутлақо янги технология асосида ёзилган “Хазар луғати”ни интернетдан олиб, ўқиб ўтирганимизнинг ўзи бизнинг адабиётдаги инновация жараёнига ҳам бевосита, ҳам билвосита қўшилганлигимизни, бу жараённинг оддий кузатувчиси эмас, иштирокчисига айланганимизни кўрсатиб турмаяптими?\nМаълумот учун эслатиб ўтайлик. Электрон китоблар бугун қоғоздаги китоблар билан жиддий рақобатгга киришган. АҚШдаги Simon & Schuster нашриёти маълумотларига қараганда, 2011 йили электрон китобларнинг китоб бозоридаги ҳиссаси 20 фоиздан ошган. Ўтган йил мобайнида Европада электрон китоблар савдоси уч баробарга ортган. Дунёда энг кўп китоб ўқиладиган мамлакатлардан бири бўлган Германияда йил давомида икки миллион дона электрон китоб сотилган. Бестселлер китобларнинг ҳафталик рейтингини эълон қилиб борадиган The New York Times газетаси бу йил электрон китоблар учун алоҳида рейтинг ташкил этди. Инчинун, бундай имкониятлардан самарали фойдаланиш, жаҳон маънавият бозорига ўзимизнинг харидоргир маҳсулотимиз бўлган асарларимизни олиб чиқиш, алал-оқибат (қисқа фурсат ичида) дунё эътирофига сазовор бўлиш эса, назаримизда, эпласа бўладиган юмуш. Илло, ўзбек адабиётида кейинги йилларда яратилган, яратилаётган айрим асарлар, адабиётимизга кўрсатилаётган катта эътибор, хусусан, “Ижод” фондининг ташкил этилиши шундай қатъий ишонч пайдо бўлишига олиб келди.\n“Ўзбекистон адабиёти ва санъати” газетаси, 2012 йил, 23-сон\n← Аввалги Аввалги Илҳом Зойир. Хўрак (ҳажвия)\nКейинги → Кейинги: Абдунаби Ҳамро. Мусо раис (ҳикоя)


Юзма-юз 1338 14.05.2019 13:30:47\nКўча кўйда, хиёбон ва паркларда, хилват манзилларда ёхуд сокин табиат қўйнида сайр қилиб юрган, атрофидаги инсонларга бефарқ бўлмай, уларни зимдан кузатаётган, йўловчиларни мулозамат ила тўхтатиб, суҳбатга солиб, қулларидаги аллақандай қоғозларни тарғиб қилаётган, бепул тарқатаётган кекса ёшли онахонлару, ўрта ёшли опалар бир қарашда беозор кўринади. Тўғрида, улар бировни улдирмаётган, жароҳат етказмаётган, жамиятга бирор бир жиддий хавф солмаётган бўлса… Улар сиз билан, ҳаётингиз билан қизиқади, сизни бахтга элтувчи манзил сари чорлайди. Бу йўлда ўзининг беминнат ёрдамини таклиф этади. Бироқ улар кўрсатган «бахтга элтувчи» йўл манзилида қаҳрамонимиз бахт топмади. Аксинча, узоқ кутган, тилаб олган бахтини йўқотди.\n«Тангрининг хоҳиши экан, фарзандли бўлиш насиб этмади. Бепушт аёл билан яшашни эса умр йўлдошим истамади», - дея суҳбатни бошлади қаҳрамоним. «Ўзим она бўла олмасамда, қалбимда оналик меҳри уммон эди. Шу сабабми ёки эртага қариганда суянчим, таянчим бўлади дебми болалар уйидан фарзанд асраб олдим. Ёлғиз аёл бошим билан тарбиялаб, бутун меҳру, эътиборимни унга бердим. Зиёли бўлганим, илмнинг қадрини билганим сабаб қизимнинг зеҳнини ўстиришга, дунёқарашини кенгайтиришга тиришдим. Қизим эртага олима бўлади, илмий журналларнинг муқовасини безайди, деган хаёллар билан ҳаракат қилавердим, қилавердим. Меҳнатим нишона бера бошлади: қизим ўрта мактабни, институтнинг бакалавриат босқичини аъло баҳолар билан тугатди. Завққа тўлдим. У олима бўлиши керак деган уйда магистратура босқичининг тўлов-контракт пулини пенсионер ҳолимда ҳам тўлайман дедим астойдил. 27 ёшида инглиз, рус тилларини мукаммал ўрганган, илми сабаб дунё кезган, илмий раҳбарининг ишонган шогирдларидан бири бўлган, ислом динидан бохабар: беш вақт намоз-у, рўзаларни канда қилмайдиган кўпчилик «идеал қиз» деб биладиганнинг онаси эдим. Бироқ…\nҚизимнинг туғилган куни. Ўртоқлари, дўстлари чақирилган… уйга келсам, на дастурхон ёзилган ва на байрам килиняпти. Дўстларидан бири менга: «Буларда туғилган кун нишонланмас экан», - деди. Булар? Ким улар?»\nУлар туғилган кун, умуман байрамларни нишонламайдиган, қўни-қўшни билан дўст тутиниш таъқиқланган, спорт билан шуғулланиш, давлат рамзларига ҳурмат кўрсатиш маън этилган, мотам либосини кийиш, жанозада қатнашиш гуноҳ саналган ва яна қатор кулгили «мумкин эмас»ларга амал қилувчи ИЕГОВА ШОҲИДЛАРИдир.\nҚанақасига бундай бўлди, наҳот ҳеч нарсани сезмадингиз, олдини олиш учун ҳаракат қилмадингизми суҳбатдошни саволларга кўмаман: «Синглим инсульт бўлиб, ётиб қолди. Турмуш уртоғи қарамади. Беморга қараб туриш учун энага ёлладик. Биз ишонган энага эса иегова шоҳидларидан экан. Хонадонимизга энага қиёфасида кирган иегова шоҳиди аста-секин бу тўрга қизимни илинтирган экан. Фаолияти инсон руҳиятидаги бўшлиқларни аниқлаб, унга таъсир этиш, одамларни қарам этиш булган таълимот таъсирида қисқа вақт ичида қизим буткул ўзгариб кетди. Онаси бўла туриб уни танимай қолдим. Ислом динини танқид қила бошлади. Пайғамбаримиз(с.а.в.)ни ҳақорат қилишга ўтди. Ислом дини моҳиятини яхши биладиган, Қуръон билан обдон танишган отинлар суҳбатига олиб бордим. Қизимнинг жавоби эса ўзгармади: «Мен тўғри йўлдаман. Ҳақ диндаман. Сафимиз 9 млнга етган. Яқинда бутун дунё қаторимизга қўшилади». Тошдек қотдим.\nУндай қизим йўқ менинг, оқ қиламан сени… бу сўзлар қандай чиқди оғзимдан билмай қолдим. Унинг жавоби эса мени тамом қилди: «Қилаверинг, бизда оқ қилиш деган нарса йўқ!».\nШундан сўнг соғлигим ёмонлашди, инфарктни бошдан ўтказдим. Оёқ-қўлларим титрайди. Умримнинг гуллаган даврини унга бағишладим, ўзим дунёга келтирмаган бўлсамда, ўзимнинг зуриётимдек кўрдим. Улганимдан сўнг ҳаққимга бир оғиз тиловат килиб, руҳимни шод этмайдиган фарзанд, фарзандми?! Яқинларим йўқлаб келганда, уларга пешвоз чиқмайдиган фарзанд, фарзандми, айтинг?!\nМен буни дин демайман. Бу шайтанат дунёси. Ўзим ўзимда синаб кўриб келдим бу хулосага. Ота-онаси, яқинлари, қариндош-уруғлари, қўни-қўшнисидан воз кечган, ҳаёт лаззатларини бегона билган, жанозани тан олмайдиган, маййитни дафн этиш ўрнига ўлигимни итларга ташла дейдиганларни тўғри йўлда деб буладими?! Уларнинг динини дин деб бўладими?!»\nСУҲБАТНИ БАТАФСИЛ ТОМОША ҚИЛИНГ:


ЛОЛА КИМ ХАКИДА КУЙЛАЙДИ? 02.01.2013 09:57\nИнтервью "Тасвир"газетасида чоп этилган.\n- Ҳозирги кунда ижодингиздаги қўшиқларингиздан қайсилари, аввалги қўшиқларингиз “Муҳаббатимсан”, “Нетай” каби муваффақиятларга эриша олди, деб ўйлайсиз?\n- Бу саволга жавоб бериш бироз қийинроқ. Чунки, ижодимдаги ҳар бир қўшиқнинг ўз ўрни бор. Уларни таққослаб бўлмайди. Негаки, қўшиқ яратилаётганда, қандайдир бир даражага етиши учун, яратилмайди, менимча. “Муҳаббатим” қўшиғи, “Севинч” фильмига куйланган саундтрек эди. Бу қўшиқ ижодимда муҳим ўрин тутиши сир эмас ва менинг “ташриф қоғозим” десам ҳам бўлади. Бу қўшиқ туфайли ижодимда юқорилаш бўлган ва шу сабабли ҳам, балки бу тингловчиларнинг қалбидан жой олган бўлса ажаб эмас. Бугунги кунда яратаётган қўшиқларим ҳам, ҳар бири ўзига хос. Таққослай олмайману, лекин ҳозирги кундаги қўшиқларимдан “Соғиндим”, ёрқин муҳаббат, чинакам туйғулар ҳақидаги қўшиқ бўлиб, клипи ҳам жуда яхши чиқди. Менимча, “Соғиндим” куйланиш услубига кўра, аввалги қўшиқларимга яқин бўлса керак. Негаки, бу ҳақида ҳаттоки, мухлисларим ҳам, “Соғиндим” уларга аввалги севимли қўшиқларини эслатганлигини айтишди.\n- Ҳар бир хонанданинг ижодида маълум бир юқори босқич бўлади. Нима деб ўйлайсиз, сизнинг ижодингизда бу босқич қайси даврга тўғри келади? Ёки бу босқич энди келадими?\n- (ўйланиб) Қийин савол. Шоубизнес худди диаграммага ўхшайди, гоҳида кўтарилади, гоҳида эса, бироз пастга тушади. эртага, ёки бир йилдан кейин нима бўлишини ҳеч ким билмайди. Оллоҳга шукур, менинг ижодимда пастга тушишлар бўлмаган. Менимча ижодимдаги муҳим бурилиш, туртки, “Севинч” фильми катта экранга чиққан, “Муҳаббатим” қўшиғим яратилган йилларга тўғри келади. (самимий кулиб) Аммо, чиндан ҳали яна муҳим туртки ва янада ёрқин босқичлар олдинда, деб умид қиламан.\n- Концертларингиз доим ноябрь ойида бўлиб ўтади. Ўзгартириш, баҳорда концерт ўтказиш фикри бўлмаганми?\n- Йўқ! Биринчидан бунга томошабинлар ва мен ўзим ҳам ўрганиб қолганмиз. Йил давомида ишлайман ва йил якунига янги альбомимни тақдим қиламан, ҳам яккахон концертимни ўтказаман. Йил охири ва йил якунида ҳисобот топширгандек бўламиз. Бундан ташқари, ҳар бир хонанданинг ўзи учун белгилаб олган концерт кунлари бўлади. Мен учун эса, мана шу ноябрь ойида концерт бериш қулай, деб ҳисоблайман. Буни ўзгартириш ҳақида, ўйлаб кўрмаганман.\n- Ижод сиз учун иш, касбми ёки хобби?\n- Ижод бу ўзимни англаш, намоён эта олиш, ўз севган ишим билан шуғулланишдир. Мен бу севимли ишимдан завқ оламан, бу шундай адреналинки, мен у туфайли, ўзимни, ўз ички дунёйимни намойиш қила оламан. Шу билан бирга ижод мен учун аниқ иш, уни касб сифатида инкор эта олмайман. Негаки, ижод кўп вақт, жисмоний ва руҳий куч талаб қилади. (самимий кулиб) Шунинг учун бўлса керак, уйдан чиқиб кетаётганимда болаларимга “ойингиз ишга кетяпти” дейман. Ижодни одатда 20 фоиз қобилият, 80 фоиз меҳнат дейишади. Чиндан ҳам ижод кучли меҳнат ҳам талаб қилади. Менинг ҳаётимда шундай завқ оладиган ишим борлиги учун ҳам хурсандман ва буни ҳам бир бахт деб биламан. Бундай бахтни ҳар бир инсонда бўлишини истардим. Чунки, ўз ишини, касбини севмайдиган, ҳаттоки ёмон кўрадиган инсонлар ҳам бор. (ҳолатга кириб) Улар ишга келиб, “қачон дам олиш куни келаркин?” деб, 7-8 соатлаб офисда ўтириб, тезроқ иш куни тугашини кутишади. Худога шукур, бундай ҳолат менинг ҳаётимда йўқ ва бўлмайди ҳам. Чунки, мен ҳеч қачон ўзим ҳоҳламаган ишни қилиб, бундай яшай олмаган бўлардим. Мен ҳамиша ҳаётдан ва ҳар бир қилаётган ишимдан завқланиб яшашни истайман. Ҳаттоки, уйда кечки таом тайёрланаётганимда ҳам, буни мажбуран, рафиқа ва она бўлганим учун, шундай қилишим керак бўлганлиги учун, қилишим керак, деб қилмайман. Албатта, кайфиятим чоғ бўлиб, ўзим қилаётган ишимдан завқ олишим керак.\n- Куйлаш учун қўшиқ танлаганингизда биринчи навбатда, қайси жиҳатларига аҳамият берасиз?\n- Кўпинча мухлисларим менга “Сиз ўз ҳақингизда куйлайсизми? Ўз бошингиздан ўтаётган, ҳис қилаётган ҳолатларингизни куйлайсизми?” деб сўрашади. Тўғри, мавзулар ҳаводан олинмайди. Ҳоҳлайсанми, йўқми, сени ижодинг билан ҳаётинг, ҳамда тақдиринг ҳам ёнма-ён кечади. Табиийки, сен ўзинг бошингдан кечирган туйғуларинг, кечинма ва ҳолатларинг, қўшиғингдан ўрин олади. Клипларда ҳам худди шундай, сюжетларни ҳаётдан ва ўзингга яқин ҳолатлардан олишга уринасан. Шунинг учун ҳам, қўшиқ учун шеър ёзадиган шоираларга куйламоқчи бўлган мавзуларимни ўзим айтаман. Улар уни шакллантириб, шеър ҳолатига келтириб беришади. Биринчи навбатда аҳамият берадиган жиҳатим, ўша қўшиқ, менинг қалбимга ва ички дунёйимга яқинроқ бўлсин.\n- “Энди йўқ” клипингизда тасвирланган ҳолатлар, ҳаётга яқин деб ўйлайсизми?\n- (самимий кулади) Бундай ҳолат, ҳар бир инсоннинг ҳаётида бўлиши мумкин. Табиийки, инсонда депрессия, тушкунлик ҳолати бўлганда, албатта ниманидир ўзгартиргиси келади. Биринчи навбатда ўзини ўзгартиришдан бошлаши, сочини кестириш, пардозни бошқача қилиш мумкин. Ўз-ўзидан ҳаётингда ниманидир ўзгартиргинг, ҳаттоки, клипда кўрсатилгандек “исён” қилгинг, ҳамма нарсага қарши боргинг келади. Лекин, буларнинг бари клипда тасвирлангандек, умидсизликдан юз беради. Клипда қаҳрамон қиз нима ҳоҳлаётганини билмайди. Унинг ҳаракатлари ҳаммаси умидсизликдан келиб чиққан. Унинг ўзи ҳар тунни диско клубларда ўтказадиган қиз эмас! Лекин, қиз ўзи ҳам бу ишлари уни умидсизликдан қутқара олмаслигини тушунади. Клипдан мазмун, инсон ҳеч қачон умидсизликка тушмаслиги керак! Чунки, ҳаммаси ўтиб кетади. Агар ҳаётда ниманидир йўқотсак, балки келажакда ундан ҳам яхшироқ бошқа нарсани топишимиз учун ҳам шундай бўлгандир? Клипда ҳам шу ҳолат кўрсатишга ҳаракат қилинган.\n- Депрессия ҳолатлари-чи? Клипдаги каби депрессия ҳолатларидан ўзингиз қандай чиққансиз?\n- Менимча, ҳар бир инсонда депрессия, тушкунлик, умидсизлик ҳолатлари бўлиши табиий. Лекин, буларнинг барчаси ўткинчи, деб ўйлайман. Фақат, бундай ҳолатларда яқин инсонларинг ёнингда бўлишса, бу ҳам катта ёрдам беради. Шунингдек, вақт ҳам ҳаммасига даво бўлади, деган фикрдаман. Баъзилар, вақт оғриқни кучайтиради, дейишади. Лекин, мен бу фикрга қўшилмайман! Чунки, вақт даво қилмаган тақдирда ҳам, барча нарсани ўз ўрнига қўяди. Депрессияга ёки умидсизликка тушганда ёнингда керакли, тўғри йўл кўрсата оладиган яқин инсонларингни бўлиши ва сени қўллаб-қувватлашлари жуда ҳам муҳим. Улар сенга ўз вақтида тўғри маслаҳат бериб, сени тинчлантириб, сенга туртки бериб турсалар, ундай ҳолатлардан чиқиб кетишинг ҳам осон бўлади. Ҳаётдаги ҳар бир синов, бу сенга бир дарс бўлади, характерингни янада шакллантиради, кўп нарсаларни қадрига етишни ўргатади.\n- Ўзингизни бошқалар ибрат олишлари учун намуна деб, айта оласизми?\n- Йўқ, ҳеч қачон! (самимий кулади) Аксинча, мен ибрат олиш мумкин бўлмаган инсонман. Негаки, менда ўзини яхши кўриш, юқори қўйиш йўқ! Ҳеч кимга тақлид ҳам қилмайман. Аслида бировга тақлид қилиш керак эмас, деб ҳисоблайман. Инсон ҳар доим ўз услубига эга бўлиши лозим. Агар бировга тақлид қилсангиз, ҳеч қачон ўзлигингизни топа олмайсиз. Мен ҳеч қачон ўзимни бир машҳур деб ҳам билмайман ва бошқалар менга тақлид қилишади, деб ҳам ўйламайман! Кимдир мендан кўчиряпти, менга тақлид қиляпти, ёки ортимдан такрорлаяпти, деган нарса менда йўқ. Баъзи инсонларда шундай одат бор, гўёки ҳамма унга тақлид қилаётгандек, унинг ортидан такрорлаётгандек туюлади ва бу ҳақида кўп гапиради. Гўёки ҳамма унга ўхшайди ва ҳамма унга ўхшашни жуда ҳам ҳоҳлаётгандек туюлади. Мен эса, ҳаттоки ижод борасида ҳам, аслида тақлид қилишлар йўқ, деб ҳисоблайман. Чунки, ижод кишилари ҳаммалари бир муҳитда, бир оламдалар! Ҳамма эса ғоялар ҳавода учиб юргандек, ҳоҳласанг, ҳоҳламасанг баъзида тасодифий ўхшашликлар бўлиб туради. Айнан, тақлид қилиб такрорлашади, деган фикрдан йироқман. Балки, ўша кимдир менга ростдан ҳам ўхшашдир, балки у ўша ғояни мендан аввал ўйлагандир? Ёки мен кимдир аввал амалга оширган ғояни қилгандирман? Бу дегани, мен ҳам унга тақлид қилиб, ундан кўчирдим, дегани эмас-ку. Ахир бирор ғояни кимдир биринчи бўлиб амалга оширади, кимдир эса, кейин қилиши ҳам мумкин.\n- Бу янги концертингиз, аввалги концертларингиздан нимаси билан фарқланади?\n- Бу концертим аввалгиларидан жуда ҳам катта фарқ қилади. Чунки, ўзи ҳар бир концерт, аввалгилардан жуда катта фарқ қилиши керак, деб ҳисоблайман. Масалан, яқинда тақдим этадиган янги “Соғиндим” мусиқий альбомим ҳам, бошқа мусиқий альбомларимдан, мусиқа тарафлама ҳам, катта фарқ қилади. Альбом учун, қўшиқлардаги мусиқа, матнларни жуда ҳам диққат билан саралаб, танлаганман. Ҳаттоки, матнларнинг айрим қисмларини ўзим ҳам ёзганман. Концертимга келсак, бутунлай ўзгача мусиқа, дастур, ўзгача имидж, ахир орадан бир йил ўтди ва аввалгидек бўлиши мумкин ҳам эмас. Мусиқа борасида ҳам, ижод борасида ҳам ўсиб боряпмиз, олдинга интиляпмиз. Томошабинларни жуда ҳам ҳайратга солмоқчимиз, демоқчи эмасман, лекин томошабинлар концертга келиб, кўриб, ундан завқ олишини истаймиз. Концертни кўриб, маънавий қувват олишсин, дам олиб, кайфиятлари кўтарилсин. Концертни кўриб кетгач, ҳеч бўлмаса, 2 кун, бир ҳафта ўша концерт таассуротлари оғушида бўлсинлар. Масалан, мен ўзим ҳам бу йилги репетиция жараёнларидан жуда завқ олиб, роҳатланяпман. Янгилик деб айтиш мумкинми, йўқми, билмадим, лекин бу йил концертимда жонли мусиқа жўрлигида, жонли ижрода ҳам куйламоқчиман. Мақсад шундай нарсаки, сизни уйқудан уйғотиб, унга етишишингиз учун куч беради! Ҳар тонг, мен концертим репетициясига шошиламан ва бундан завқланяпман. Толиқиш нималигини билмайман ҳам. Созандалар билан репетициядан сўнг, Татьяна Круглованинг ёнига, рақс бўйича репетицияга ҳам бораман. Татьяна Круглова концертимда хореограф, рақслар саҳналаштиряпти, концерт режиссёри ҳамдир. Кўпчилик бўлмасак ҳам, энг зўрлар йиғилганмиз ва ҳаммамиз бир гуруҳ бўлиб ҳаракат қиляпмиз. Биз меҳнат қилиб чарчаётганимиз йўқ, аксинча репетицияда дам олиб, завқланяпмиз. Бундай завқни, ҳолатни концертга келган томошабинлар ҳам ҳис қилишларини ҳоҳлардим.\n- Концертингизда асосий эътиборни айнан нималарга қаратяпсиз?\n- Концертда хореография, рақслар, ўзига хос, айнан эксклюзив десам ҳам бўлади. Биз кимдандир нималарнидир олаётганимиз йўқ, аксинча ўзимизга хос янги услуб яратяпмиз! Бу ҳали ҳеч қаерда қўлланилмаган, томошабинлар учун ҳақиқий сюрприз бўлади! Биз ёшларимиз учун янги рақс услуби ва янги услубдаги кийинишни, умуман янгича услубни намойиш қиламиз. Ҳамма сирларни очиб ташламоқчи эмасман. Аммо, асосий урғу рақсларга, либосларга, ҳамда жонли ижрога қаратилган. Лекин, шуни аниқ айта оламанки, бу концертим ҳақиқий янгилик бўлади!\n- Концертингизда нечта қўшиқни жонли куйламоқчисиз?\n- Бу саволга аниқ жавоб бера олмайман. Аслида бутун бир блокни жонли куйлашни режалаштиргандик. Лекин, ҳозир репетиция жараёнларида ўзгаришлар бўлиб турибди ва шунинг учун ҳам аниқ бир сонни айта олмайман.\n- Куйлаган қўшиқларингиз орасида, куйи ва қўшиғи ҳам ўзингизники бўлган муаллифлик қўшиқларингиз борми?\n- Йўқ. Лекин, ғоялар бор, балки бунга келажакда қўл уриб кўрарман. (самимий кулиб) Бунга ҳам журъат қилишим керак. Мана бу йил жонли куйлашга қарор қилдим. Жонли ижрода куйлаш, мен учун катта синов бўлади, ўз комплексларим билан курашиш ва катта қадам деб ўйлайман. Келгуси йил балки, ўз муаллифлик қўшиқларимни ҳам куйларман.\n- Қайси мусиқа асбобида чалишни биласиз? Баъзида гитара билан чиқасиз...\n- Аслида фортопиано чалишни биламан, чунки мусиқа мактабида фортопиано бўлимини тугатганман. Концертимда ҳам, фортопианода ижро қилмоқчиман. (самимий кулиб) Гитара шунчаки ҳаваскорлик, аслида гитарани профессионал даражада чалишни билмайман.\n- Фарзандларингизни ҳам вақти келиб сизнинг касбингизни танлашларига ва хонанда бўлиб, санъат йўлидан кетишларига муносабатингиз?\n- Тўғриси, бу ҳақида ҳали ўйлаб ҳам кўрмаган эдим. Чунки, фарзандларим ҳали кичкина. Улар билан бу ҳақида жиддий гаплашмаганмиз. Фақатгина (самимий кулиб) болаларимдан, “ким бўлишни ҳоҳлайсизлар” десам, ўғлим дарров “мен дадамдек бўламан” дейди, қизим эса, шифокор бўлмоқчилигини айтади. (самимий кулиб) Қизим ветеринар бўлмоқчи, яъни ҳайвонларни даволайдиган шифокор! Чунки, ҳайвонларни жуда яхши кўради, жуда ҳам уларга меҳрибон! Ундан ташқари, қизим мусиқани ҳам жуда яхши кўради, боғчадаги тадбирларда доим роллар ижро этади. Агарда у санъатни танласа, мен албатта қаршилик қилмайман! Фақат унда чиндан ҳам истеъдод бўлса ва ўзи шуни чиндан ҳоҳласагина, уни қўллаб-қувватлайман! Лекин, агар у онаси қўшиқчи бўлгани у учунгина, санъат соҳасида бўлишим керак, деса, албатта рози бўлмайман! Мен ҳар бир инсон қўлидан келадиган ишни қилиши керак, деб ўйлайман. Агар сенга шундай қобилият берилган бўлса қилиш керак, лекин берилмаган бўлса, нима қиласан? Ўғлимга келсак, тўғриси, уни хонанда бўлишини ҳоҳламайман. Қизимга эса, қаршилигим йўқ, уни ҳозирданоқ ҳар хил тўгаракларга берганман. Масалан, рақс билан шуғулланади, чунки рақс қоматни чиройли қилади ва боланинг ўсишига ижобий таъсир кўрсатади. Менимча, ижод болани маънавий ривожланишига ҳам ёрдам беради, деб ўйлайман.\n- Болаларингиз-чи, ижодингизга қандай муносабатдалар?\n- (самимий кулиб) Бу уларга жуда ҳам ёқади. Улар ўз онаси билан фахрланишади ва доим менинг қўшиқларимни куйлашади. Машинада кетаётганимизда ҳам, уларга кўпинча янги ёзган қўшиқларимни қўйиб бераман. Фарзандларим, менинг биринчи тингловчиларимдир! Янги қўшиқларимдан уларга “Соғиндим” қўшиғим жуда ёқди, бирга куйлашди. Албатта, сўзларини бироз нотўғри айтишяпти, (кулади) ҳали эфирга бермаган баъзи қўшиқларим ҳам уларга маъқул бўлди. Ўзи ҳамма қўшиқларимни яхши кўришади. Қизим бу йилги концертимга албатта келмоқчи ва ўзи билан дугоналарини ҳам олиб келиш ниятида. (кулиб) Ҳаттоки, уларга таклифнома ёки билет беришимни ҳам олдиндан айтиб, дугоналарининг исмлари ёзилган рўйхатгача менга бериб қўйган! “Ойижон, бу концертга келадиган дугоналаримнинг рўйхати, биз ҳаммамиз бирга ўтиришимиз керак” деб тайинлаган.\n- Шахсий бахт рецептингиз?\n- Менимча, бахтнинг ҳеч қандай рецепти йўқ! Асосийси, инсон ўзлигича қолиши керак. Меҳрибон, очиқкўнгил инсон бўлиш керак. Ўзингдаги энергия ва яхши ниятларни самога (космосга) йўлласанг, бу албатта ўзингга ҳам қайтиб келади. Кимга яхшилик қилсанг, ўзингга ҳам яхшилик қайтади. Мўъжизага ҳам, муҳаббатга ҳам ишониш керак. Кейин, нимагадир қаттиқ ёпишиб, фақат ўша нарса билан бўлиб қолмаслик керак, деб ўйлайман. Чунки, ҳамма нарса албатта, ўз вақти-соати келганда содир бўлади. Фақат бунга ишониш керак. Айтишадики, агар нимагадир жуда қаттиқ эришмоқчи бўлсанг, бу нарсага қаттиқ ёпишиб қолма, ниятингни самога (космосга) қўйиб юбор ва у албатта сенинг ёнингга қайтиб келади, амалга ошади.\n- Сиз ижодингизни болаликдан бошлагансиз. Ижодингизни илк даврлариданоқ сизга нима куч берган ва илҳомлантирган?\n- (ўйланиб) Менга уйдаги муҳит ва уйдаги об-ҳаво кучли таъсир кўрсатади. Агар менинг қалбим хотиржам, уйимдаги об-ҳаво яхши бўлса, яқинларим ёнимда бўлсалар, менда ҳам ҳаммаси яхши бўлади. Уйдаги об-ҳаво яхши бўлиши, яқинларимнинг ёнимда бўлишлари ҳам, менинг шахсий ҳаётим, менинг ижодимга катта таъсир кўрсатади. Шунинг учун ҳам, уйимда, оиламда тинчлик, бахт бўлиши, жуда ҳам муҳим. Агар уйим ёки оиламда бирор ўзгариш бўлса, дарҳол кайфиятим ва ижодимга таъсир қилади ва қандайдир тўхтаб қолишим ҳам мумкин. (самимий кулиб) Чунки, илҳом ҳам баъзида келмай қолади.\n- Агар яна ҳаётингизга севги кириб келса?\n- Севги? (самимий кулади) Севгининг ҳаётингга кириб келиши, бу бахт, деб ўйлайман! Шунинг учун ҳам мен, ҳамиша ҳаммага ҳаётда гўзал севги-муҳаббат тилайман! Оллоҳга шукур, мен ўз муҳаббатимни учратганман, севги-муҳаббат ҳозирда менинг ҳаётимда бор! Уни асраб – авайлашга ҳаракат қиляпман!\n- Ҳаётда қайси ишни ўйламай қилгансиз?\n- Мен мулойим кўринсам ҳам, ҳаётда агар вақти келса, жуда кучли ва муҳим қарорлар ҳам қабул қилишим мумкин. Албатта, ҳаётимда ўйламай қилган ишларим ҳам бўлган. Мисол учун, (ўйланиб) каръерамда айни муваффақиятга эришган вақтимда, ҳамма нарсага кўзимни юмдим ва турмушга чиқдим! Севимли инсоним учун ҳамма нарсани ташлаб, ҳеч кимни гапига ҳам эътибор қилмай, оилани танладим. Ҳамма менга, “ҳали вақти эмас, шошилиш керак эмас” дейишди. (самимий кулади) Лекин, мен ҳеч кимнинг гапига қулоқ ҳам солмадим ва бундан афсусланмайман! Чунки, бу ҳақиқий, ақл–ҳушни йўқотар даражадаги севги–муҳаббат эди! Мана буни ўйламай қилган ишим, дейишим мумкин.\n- Сизни оила қуришдан олдин, оила борасида идеалингиз бормиди ва турмуш қургач, ўша идеалликка эриша олдингизми?\n- Ҳаётда идеал инсонлар ва идеаллик бўлмайди! Ҳеч қандай бир идеал оила намунаси ҳам йўқ! Шунинг учун ҳам, жамиятимиздаги ҳар бир оила ўзига хос ва ҳар бирининг ўз анъаналари бор. Қандайдир қолип асосида яшаб ҳам бўлмайди. (ҳолатга кириб) Масалан, “эр соат 18.00 да ишдан келиши керак. Рафиқа эса, ундан олдинроқ, яъни соат 17.00 да. Кечки овқат соат 19.00 да тайёр бўлиши керак. Қўшнимизни 3 та боласи бор, бизда эса битта. Демак, биз идеал оила эмасмиз” бундай қолипнинг ўзи йўқ! Шунинг учун ҳам, ҳар бир оила ўзига хос! Ҳар бир инсон, идеал оилани ўзи учун ўзи яратади. Кимгадир менинг оилам идеал кўриниши мумкин, кимгадир эса, аксинча. Инсон, ҳеч қачон “шундай бўлиши керак” деб ўзини мажбурлаб эмас, аслида ўзи истагандек яшаши керак. Инсон ўзи ҳоҳлаган, ўзи ҳар куни унинг бағрига ошиқадиган оила яратиши керак. Кимдир, оилангизни идеал дейиши учун эмас, ўзингиз учун яхши бўлиши керак. Майли, кимдир, “бу ғирт аҳмоқона оила” десин, лекин ўша оила сиз учун яхши, қулай бўлиб, ўша оилада ўзингизни бахтли ҳис қилинг!\n- Севган инсонингизни хиёнатини кечира олармидингиз?\n- Агар ҳозир кечираман десам, севимли инсоним ҳам, “ҳа, хиёнат қилса бўлар экан, кечирар экан” деб ўйлаб қолмайдими? (кулиб юборади) (жиддийлашиб) Менимча, аёл киши хиёнатни ҳеч қачон кечира олмайди, деб ўйлайман. Чунки, кечириш дегани, бу унутиш дегани! Хиёнат эса, унутиладиган иш эмас! Хиёнатни барибир унута олмайсан!\n- Ҳаётингизда энг қадрли совға?\n- Менга тақдирнинг энг қадрли совғаси, албатта менинг фарзандларим! Фарзандларим менинг ҳаётимдаги энг катта бахтим ва мендаги энг қадрли бойлик!\n- Агар вақт ортга қайтиб, ҳаётингизда ниманидир ўзгартириш имконияти туғилса, айнан нимани ўзгартиришингиз мумкин?\n- Йўқ, шу кунгача бўлган ҳаётимда, ҳаттоки, баъзи ишларим нотўғри бўлган тақдирда ҳам, ҳеч нарсани ўзгартирмаган бўлардим! Масалан, ҳозирда баъзи аввалги ишларимни кўриб, ўзим ҳайрон қоламан. Хатоларсиз ҳаёт, менимча, ҳаёт эмас! Агар шу йўлни босиб ўтмаганимда, балки бугун бутунлай бошқа инсон бўлишим ҳам мумкин эди. Ҳаётимизда нимаики юз берган бўлса, демак, шундай бўлиши керак эди, бекорга содир бўлмайди. Бу тақдирнинг иши! Шунинг учун ҳам, дилдан айтганда, ҳеч нарсани ўзгартирмасдим, чунки ҳаётимдаги ҳамма нарса мен учун жуда ҳам қадрли!\n– Болалик орзуларингиздан, қўшиқ куйлашдан ташқари, яна нималарни амалга ошира олдингиз?\n– (ўйланиб, самимий жилмайиб) Балки, бироз эриш туюлар, лекин она бўлиш, рафиқа ва бахтли бека бўлиш, орзуларим амалга ошди. Менимча, буларни ҳар бир қиз орзу қилса керак, деб ўйлайман! Бу мен учун жуда ҳам муҳим эди. Мени жуда ҳам уй, оила ўзига боғлаб туради. Балки, бу тақвимга ҳам боғлиқдир? Тақвим бўйича “Сунбула” буржи остида туғилганман ва бурж вакиллари учун уй, шароит, оила муҳим аҳамият касб этади. Ҳаётда амал қиладиган қадриятларим ҳам оддийгина, оила мен учун жуда ҳам муқаддас ва доим биринчи ўринда туради. Оллоҳга шукур, орзу қилганимдек фарзандларим ва бахтли оилам бор.\n– Қийин вақтларда, муҳим қарор қабул қилишингизга ким ёки нима ёрдам беради?\n– Хотиржамлик ва ўйлаб олиш! Қарор қабул қилишда ҳеч қачон шошилмаслик керак! Ҳеч қачон шошма–шошарлик билан қарор қабул қилиш ва ҳатти–ҳаракатларни амалга ошириш мумкин эмас! Бу яхшиликка олиб келмайди. Аввал хотиржам бўлиб, тинчланиб олиш, сўнг яхшилаб ўйлаб кўриш керак!\n– Севимли асар қаҳрамонингиз?\n– Севимли асар қаҳрамоним дея олмайман–ку, лекин яқинда Вишневскийнинг “Одиночество в сети” (“Тармоқдаги ёлғизлик”) асарини ўқиб чиқдим. Асарда идеал бир эркак қиёфаси тасвирланган. У қаҳрамон шу қадар идеалки, (кулиб) ҳаётда бундай инсон йўқ ва бўлмайди ҳам. Балки у биз аёллар ҳаётда бундай инсонлар йўқлигини тушунишимиз учун ҳам, ёзувчи бу қаҳрамонни яратгандир? Чунки, бу қаҳрамон реал эмас! Бу яқин пайтларда ўқиган асарларимдан бири, аслида китоблар ҳам, қаҳрамонлар ҳам жуда кўп ва аниқ биттасини айтиш қийин.\n– Ёлғонга муносабатингиз ва сиз ўзингиз ҳаётда ёлғон гапирасизми?\n– Мен ёлғонни, иккиюзламачиликни ёқтирмайман! Баъзида, яхшилик, кимнидир қутариш учун ёлғон гапириш ҳам керак, дейишади. Мен эса бу фикрга қўшилмайман! Яхшиси, мен гапирмай жим турганим маъқул, лекин ёлғон гапирмайман! Баъзида, ростини айтсам, хафа бўлади, деб ўйласам ҳам, лекин, ёлғон гапира олмайман. Ўзим ҳам кимдир менга ёлғон гапираётганлигини сезаман. Ҳаётда тажрибанг ошгани сари, инсонларни психологиясини ҳам ўрганиб, фарқлаб ола бошлайсан. Ким ёлғон гапираётганини ҳам ҳеч бир қийналмай билиб олиш қийин эмас. Ўзим балки, қачондир вазият туфайли ёлғон гапиргандирман. Лекин, ўзи ёлғон гапиришни жуда ҳам ёмон кўраман! Ҳаммасини борича гапираман ва онамлар ҳам мени шунга ўргатганлар. Болаликда шўхлик ёки бирор нотўғри иш қилганимизда, онамлар, “агар тўғрисини айтсанг, қилган ишинг учун жазоламайман. Лекин, ёлғон гапирсанг, қилган ишинг учун эмас, ёлғон гапирганинг учун жазолайман” деганлар. Улар бизни болаликдан фақат тўғри гапни айтишга ва ёлғон гапирмасликка ўргатганлар! Мен ҳам ҳозир болаларимни ўша принцип бўйича катта қиляпман. Уларни шўхлик ёки баъзи хатолари учун уришмайман ва тўғрисини айтишларини талаб қиламан. Тўғрисини айтишса, койимасдан, қилган иши нотўғрилигини тушунтираман.\n– Ўз камчиликларингиз ҳақида айта оласизми ва уларни йўқотиш учун қандай йўл тутасиз?\n– Камчиликларим кўп (кулади), ўзимга нисбатан жуда ҳам талабчанман, ўзимга доим танқидий назар билан қарайман. Ҳеч қачон ўзимдан кўнглим тўлмайди ва доим қандайдир минуслар топаман! Концертимни ўтказиб бўламан–да, кейин 2 ойча вақт ўтгач, ўзимга ҳеч нарса ёқмай қолади! “Ҳаммасини бошқача қилиш мумкин эди–ку” деб ўйлайман! Лекин, бунинг бир яхши тарафи, бундай одат сени ривожланишингга ёрдам беради. Агар инсон ўзидан қониқса, у яна нимага ҳаракат қилиши ва ривожланиши керак? Менда характеримда ҳам, ташқи кўринишим ва ижодимда, профессионалликда ҳам камчиликлар кўп, деб ўйлайман. Мен ҳар доим бу камчиликларни йўқотишга ва мукаммалликка интиламан. Менинг энг катта камчилигим, дангасалик. Агар дангасалик бўлмаганда, мен янада кўпроқ ишларга улгурган бўлар эдим. Ҳеч шу дангасаликни енга олмаяпман! (самимий кулиб) Яна бир ёмон одатим, бу кеч қолиш! Лекин, бу йилдан бу ёмон одатимни ярмини енга олдим! Онам ҳам бунинг учун кўп уришардилар. Аммо, ҳозир бу йил бу одатимни анча йўқотдим, десам ҳам бўлади.\n– Миш-мишлар ва ғийбатга муносабатингиз? Масалан, бегона инсон сифатида ўзингиз ҳақингизда, биринчи бўлиб, хаёлингизга қандай гап келган бўларди?\n– (кулиб) Ҳеч нарса! Мен ғийбатчи эмасман! (кулади) Ўзим ҳақимдаги ғийбатлар ҳақида ҳам ўйламайман! Билмадим, шундай қилсангиз, яшаш осонроқ бўлади. Мен илгари бундай гап-сўзларга қизиқардим, газеталарда мен ҳақимда нима ёзишибди деб, атайлаб олиб ўқирдим, гап–сўзларга катта аҳамият берардим. (кулади) Ҳозир эса, буларнинг барчаси мен учун шунчалик аҳамиятсизки, булар учун вақт ҳам сарфлаб ўтирмайман. Чунки, ғийбатлар, булар шунчалик майда гапларки, нима учун мияни кераксиз маълумотлар билан тўлдириш керак? Мен вақт ҳам кетказишга арзимайдиган гаплар ва шундай гапларни гапирадиган инсонларга вақт ҳам ажратиб ўтирмайман, аҳамият ҳам бермайман! Буни атрофимдагилар ҳам тасдиқлашлари мумкин. Агар менга бирор инсон ёқмаса, у билан муносабатни тўхтатаман, лекин уни муҳокама қилиб ўтирмайман. Ғийбатни эшитмайман, аҳамият ҳам бермайман.\n– Энг эсингизда қоларли янги йил?\n– Ҳаётимда эсда қоларли янги йиллар кўп бўлган. (кулиб) Энг эсда қоларлиси эса, мен тахминан 11-12 ёшларимда, оиламиз билан, укам, сингилларим, ота–онам ҳаммамиз, биргаликда, Янги йилни нишонлашга Малайзияга борганмиз. Кетаётганимизда, Тошкентда қаттиқ совуқ, ҳаммаёқ қор эди. У ерда эса, самолётдан тушсак, ҳаво иссиқ, ҳамма енгил кийимларда юришибди. Бу биз учун ғайритабиий кўриниш эди. Биз эса, шунчалик бахтиёр эдикки, ҳамма нарса бизга қизиқ туюларди. Қиш вақти борган бўлсак ҳам, у ерда эса, қор йўқ, иссиқ, лекин атрофда арчалар ясатилган эди. Улар арчаларни шундай чиройли ясатишган эдики, бутун шаҳар жуда чиройли безатилган, сунъий қор, ҳаммаси ажойиб эди. Энг муҳими, эса таассуротлар, бизда қор, қиш, у ерда эса иссиқ, биз ҳам енгил кийимларда, буларнинг барчаси жуда қизиқарли ва эсда қоларли эди. Янги йилни ўша Малайзияда нишонлаганмиз. Бал маскарад бўлган, биз ҳам ниқоблар тақиб, тун бўйи ҳамма биргаликда рақсга тушганмиз. Жуда ҳам қувноқ янги йил бўлганди! Бу болаликдаги энг ёрқин хотираларимдан биридир! Бу бизнинг чет элга қилган илк сафаримиз эди. Бу сафар аниқ ёдимда қолган.


3 май, 2021, 20:35\nТеглар:Карим Бензема | Реал | Лион\nУнинг азалий орзуси бор\n“Реал” ҳужумчиси Карим Бенземанинг собиқ агенти Карим Жазирий франциялик футболчи фаолиятини қаерда давом эттиришини маълум қилди. Унинг гапларига қараганда, 33 ёшли тўпурар ўзини тарбиялаган “Лион”га қайтади.\n- Карим Бензема “Реал”да ҳар бир футболчи орзу қиладиган нарсаларга эришди. Унинг бош мураббий, жамоадошлари ва мухлислар билан илиқ муносабатларини инобатга олиб, Мадридга кетишига ишониш қийин.\nЛекин Бензема “Лион”ни тарк этганидан бери, унинг асл мақсади битта – “Лион”га қайтиш бўлиб қолган. Карим “Лион” билан Европа чемпионлар лигасида ғолиб чиқа олмагани унга армон бўлиб қолган. “Реал”ни Жозе Моуриньо бошқарган пайтда унинг португалиялик мутахассис билан муносабати яхши эмасди. Ўшанда менга “Лион”га қайтишини айтганди. Бироқ, Мадридда қолишига кўндирган эдим.\nҲозир ҳам у “Лион”га қайтишни ўйлаб юрганига аминман. Қачонки, “Реал”дан кетишга қарор қилса, собиқ жамоасига боради, - деди Карим Жазирий.


Ҳиллари Клинтон Африкага сафарини бошлайди\n28 январ 2021, Тошкент вақти: 04:15\nАфриканинг олти давлатига 31 июл куни бошланадиган ташрифи чоғида АҚШ Давлат котиби Ҳиллари Клинтон хавфсизлик ва иқтисодий масалаларни муҳокама қилиши кутилмоқда.\nДавлат котиби Африкага сафарини Сенегалдан бошлайди.\nШундан сўнг Клинтон қитъада янги пайдо бўлган давлат, Жанубий Суданга, шунингдек, Уганда, Кения, Малави ва Жанубий Африка Республикасига боради.\nРасмийларга кўра, Давлат котиби ташрифидан мақсад демократик тизимларни мустаҳкамлаш ва иқтисодий тараққиётга туртки беришдан иборат.\nКлинтоннинг Кения ва Уганда раҳбарлари билан сўзлашуви чоғида Сомалидаги беқарор вазият муҳокама этилиши кутилмоқда.\nЖанубий Африка Республикасида АҚШ Давлат котиби собиқ президент Нелсон Мандела билан учрашади.


Jodu - 30 Июля 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Yakshanba, 24.10.2021, 13:09\nГлавная » 2013 » Iyul » 30 » Jodu\nЎқувчилик пайтларим эди. Холамнинг уйида меҳмон бўлган таниш фолбиннинг мен учун ром очишига аввал унамадим. Ахир, унда ҳеч кимга ишонмайдиган, ўз ўрнида ҳамма нарсага умид кўзи билан қарайдиган ғўр бола эдим-да!\nФолбин чўнтагимдан норози бўлиб чиқарган пулимни олди-да, қўлидаги тасбеҳга бир-икки теккизди. Сўнг алланималарни пичирлаб, нигоҳини бир нуқтадан узмай сўз бошлади:\n– У қизнинг сочлари узун, юмалоқ юзли, бўйи ўзингдан пича калтароқ.\n– Қанақа қиз? – дедим пинагимни бузмай.\n– Уйи сенинг уйингдан баландроқ ерда жойлашган.\n– Тушунмадим, кимни айтяпсиз?\n– Улар ўтган йили Бойсунга кўчиб келишган. Қиз сенга икки марта хат ёзган, сен ҳам.\n– Ёлғон! – дедим овозимни бир парда кўтариб.\n– Унинг исми Маҳлиё!\nАна шундагина болаликнинг нозик туйғулари орқали бу фолбинга қарийб Худога ишонгандек ишонадиган бўлдим. Назаримда, у истаса инсониятга бемисл бахт ато этиши ёхуд хоҳлаган одамини осонгина енгиши мумкин эди. Ахир, менинг пинҳона муҳаббатимдан хабар топдими, демак, бу савдога қай йўсинда интиҳо ясаш ҳам қўлидан келса керак. Фақат мен унинг табаррук қўлини ўпиб, бир мартагина илтимос қилсам бўлгани. Шундай қилдим ҳам.\n– Жиннивой, – деди жилмайиб. – Мен қанча кўп нарсани билмай, ҳаёт учун оддий томошабинман, холос. Инсонлар қисматини ўзгартириш қўлимдан келганида аввало ўзим учун энг зўр тақдир яратган бўлар эдим.\nДарвоқе, мен унинг анчадан буён бевалигини билардим. Қайта турмуш қурмаётганига сабаб эса ташлаб кетган эрини яхши кўрса керак деб ўйлардимки, бу ҳам ёшликнинг алдамчи тасаввуридан бошқа нарса эмас экан. Анча кейин унинг ҳақиқий қиёфаси аён бўлгач, ўз устимдан ўзим кулдим – фоҳишадан бахтиёрлик сирини талаб қилганим учун…\nШу-шу, йиллар давомида мен фолбинни қарийб хотирамдан ўчирган эдим. Бу орада даҳшатлар юз берди. Айни мактабни битирган йилимиз Маҳлиёнинг ота-онаси автофалокат туфайли ҳалок бўлишди. Уч кун ўтмай эса ўзи хайрлашмасдан аллақаерга кетиб қолди. Мен уни кўп суриштирдим, кутдим – бефойда. Йиллар мени қаритди. Кундан кун телбага айланиб бораётганимни ҳис қилардим. Кейин-кейин ичадиган, шаҳарнинг қоқ ўртасидаги қўшмачи аёл уйига борадиган одат чиқардим. Бу ерда эса… сочига энди-энди оқ оралаган кўҳликкина аёлнинг кўксига бош қўйганимча йиғлаб-йиғлаб ухлаб қолардим.\nНиҳоят, болалигимдаги даҳо сиймо – фолбинни ҳам шу уйда учратдим. Ўзи таниди мени.\n– Сиз… ҳаммасини билармидингиз? – сўрадим.\n– Мен келажагинг тўғрисида ҳеч нарса демаганман.\n– Фол кўринг, – дедим қўлимни чўнтагимга тиқиб. – Пулим анчагина.\n– Фойдаси бор деб ўйлайсанми?\n– Маҳлиёни топиб берасиз. Менда унинг сурати ҳам бор. Мана, ёнимда.\n– У ўлган!\nБутун вужудим аллақандай даҳшат таъсирида қотиб қолди. Сўнг бехосдан ҳаракатга тушиб, фолбинни елкаларидан қисиб ушладим.\n– Алдаяпсан! – дедим овозимни кўтариб. – Отаси ўлди, онаси ҳам. Лекин ўзи тирик, кўнглим сезиб турибди.\n– Жинни бўлдингми, нимага бақирасан? – деди норози оҳангда силтаниб. – У ўлган, вассалом! Ишонмасанг, ўзинг биласан.\nДиванга оғир чўкдим. Нимагадир йиғлагим келди. Аммо айни дамда мендаги ғазаб кўз ёшидан кучлироқ эди.\n– Жоду-поду қиласанми, барибир топасан! Топиб бермасанг, сени ўлдираман, – дедим фолбинга секин товушда.\nБироқ бу жумла шунчалик ишончли туюлдики ўзимга ҳам, фолбин билинар-билинмас титраб, ҳақиқий қотилга боққандай қаради менга.\n– Майли, – деди кейин афсусли оҳангда. – Сени муҳаббат жоду қилган. Лекин билиб қўй, уни топишинг билан ўзинг ҳам ўласан!\nУнинг охирги гапига унчалик тушунмадим.\nТаня исмли аёлнинг уйини топиш кўп қийинчилик туғдиргани йўқ. У қўнғироқ сочли, ўзи семиз, нигоҳлари совуқ жувон эди.\n– Эртага келинг, – деди Маҳлиёни кўрмоқчи эканлигимни айтганимда.\n– Бугун-чи? – ҳайрон бўлдим.\n– Бу кеча бошқа эркак банд қилган, – кулимсиради. – Пулини ҳам олдиндан бериб қўйибди.\nШундагина мен йиллар давомида излаган хилқатнинг оддий фоҳишалигини билдим-у, фолбин эмас, ўзимни кўнглим алдаганини англадим.\n…Терговда мендан Маҳлиёни нима учун ўлдирмоқчи бўлганимни сўрашди.\n– Чунки уни севар эдим, – дедим жиддий ҳолда. – Ҳозир ҳам севаман!\nЭртасига мени жиннихонага жўнатишди.


Ювувчи Воситалар ҳақида — У ким, бу нима — QOMUS.INFO\nQOMUS.INFO > Ю ҳарфи > ЮВУВЧИ ВОСИТАЛАР\nЮВУВЧИ ВОСИТАЛАР (тозаловчи воситалар) — турли материаллар сатҳидаги, инсон ва ҳайвонлар танасидаги кирларни ювиш учун қўлланадиган модда ёки моддалар аралашмаси. Ювувчи воситалар таркибига синтетик ювувчи моддалар (совунга ўхшаш сирт фаол моддалар) ва турли қўшимча воситалар (минерал тузлар, органик бирикмалар ва бошқалар) киради. Ювувчи воситалар сифатида қадимдан ишқорий тузлар (поташ, табиий сода), гидрофил лойлар (мас, гилвата), баъзи ўсимликларнинг шарбати қўлланган. 19-асрда совунгарлик саноатининг вужудга келиши билан бу табиий Ювувчи воситалар ўз мавқеини йўқотди. Ювувчи воситаларни саноат миқёсида ишлаб чиқариш илк бор 19-асрнинг 30-й. ларида Германияда йўлга қўйилди; 1950 йилдан бошлаб Ювувчи воситалар қарийб барча ривожланган мамлакатларда ишлаб чиқарила бошланди. Бу вақтда ёғдан олинадиган совун улуши Ювувчи воситалар умумий ҳажмига нисбатан анчагина камаяди.\nЮвувчи моддалар барча Ювувчи воситалар хоссасини белгиловчи таркибининг асосий қисмини ташкил этувчи сирт фаол моддалардир. Ювувчи воситалар эритмаларда (аниқроғи, ярим коллоид системада) мицеллалар ҳосил қилади ва уларнинг ювиш қобилияти ана шу эритма хоссасига боғлиқ. Ювувчи моддалар ионларга диссоциланадиган — ионли ва ионларга диссоциланмайдиган — ионсиз синфларга бўлинади. Ионли моддаларнинг сирт фаол иони манфий зарядли бўлса, анион фаол, мусбат зарядли бўлса катион фаол дейилади. Сирт фаол ионлар ишқорий шароитда манфий, кислотали шароитда мусбат зарядланса, бундай ювувчи моддалар амфотер ёки амфолит деб аталади. Энг кўп тарқалган ювувчи моддалар анион фаол моддалардир. Булар асосида барча совунлар ва кўпчилик синтетик Ювувчи воситалар олинади.\nСинтетик Ювувчи воситалар таркибида ювиш жараёнини яхшиловчи қўшимча моддалар бўлади. Буларга кучсиз анорганик кислоталарнинг ишқорий тузлари (натрий карбонат, натрий бикарбонат, натрий силикат, турли таркибли фосфатлар), нейтрал тузлар (натрий сульфат, натрий хлорид), оқартириш ва дезинфекциялаш хоссаларига эга бўлган пероксидлар тузи (натрий перборат, натрий перкарбонат) ва бошқалар киради. Ювувчи воситалар таркибига хушбўй моддалар ҳам қўшилади. Ювувчи воситалар таркибидаги компонентлар миқдори уларнинг қандай мақсадда қўлланиши ҳамда иқтисодий ва санитариягигиена талабларига кўра турлича бўлиши мумкин. Ювувчи воситаларнинг асосий қисми кукун ҳолда, қолганлари эса суюқ, паста ва бошқалар ҳолда сотишга чиқарилади. Уларнинг кир, шиша, фаянс, сирли сопол, эмалланган металл буюмларни тозалаш каби мақсадлар учун алоҳида турлари мавжуд. Жун, ипак, синтетик ва сунъий толадан тўқилган матолар, ип газламаларни ювиш махсус Ювувчи воситалар ҳамда барча матоларни ювишга мўлжалланган универсал Ювувчи воситалар ишлаб чиқарилади.\nNext PostЮНАЙТЕД ПРЕСС ИНТЕРНЭШОНАЛ


Москвада Ислом Каримов ҳайкали очилиш арафасида (фото) — Sof.uz\n16.10.2018 13:48 3 Жаҳон\nМосква марказида Ўзбекистон Биринчи президенти Ислом Каримов ҳайкали ўрнатилди. Ҳайкал Полянка метро бекати ва Ўзбекистон элчихонаси яқинида, 1 Казачий кўчасидаги 13 уй ва Большая Полянка кўчасидаги 39 уйлар орасида, Ислом Каримов номли хиёбонда жойлашган.\nАйни дамда ҳайкал оқ мато билан ўралган, унинг атрофида ободонлаштириш ишлари олиб борилмоқда. Ўзбекистон элчихонаси ҳайкалнинг очилиш санаси ҳозирча номаълум эканини хабар қилмоқда.\nУшбу монумент Москва шаҳрига Ислом Каримов фонди томонидан тақдим этилган. Ҳайкал муаллифи британиялик ҳайкалтарош Пол Дэй.\nЭслатиб ўтамиз, Москвада Ислом Каримов ҳайкали ўрнатиш ва хиёбонлардан бирига Ўзбекистон Биринчи президенти номини бериш ҳақидаги қарор Москва шаҳар маъмурияти томонидан 2016 йилда қабул қилинган эди. Ҳайкал қуриш учун маблағ Ислом Каримов номли хайрия фонди томонидан ажратилган.\nМосква Ислом Каримов ҳайкал\n21.10 06:38 3613\nКеча, 20:12 2965\n21.10 14:07 2952\n21.10 19:18 2312\n21.10 20:28 1543\nМосквада эрининг хурраги сабабли бразилиялик аёл жонлантириш бўлимига тушди\n4.09 17:46 6 Жаҳон\nШавкат Мирзиёев Каримов ҳайкалига гулчамбар қўйди (фото)\n2.09 13:55 5 Ўзбекистон\nМосква вилоятида 18 нафар Ўзбекистон фуқароси қулликдан озод қилинди\n1.08 13:05 4 Жаҳон\nТожикистонлик она-бола тўрт нафар ўзбекистонликни қулдек ишлатганлиги маълум бўлди\n24.07 16:21 6 Жаҳон